text:
ORANJESTAD,Aruba
Parlamentario Endy Croes ta splika cu e enfoke di Parlamento ta dirigi actualmente banda di e corona virus pa por trata pronto e ley pa apodera 3 minister pa por firma e “Termination Agreement” y asina Aruba haña e Refineria y e Terminal bek den su poder. Ohala cu den tempo record por haña interesado (nan) serio pa por opera esakinan na un mihor manera benificioso pa Pais Aruba of ken sa cu Gobierno y Consorsionan local como partners?
Aruba no ta perde ningun plaka kibrando e contracto aki:
Parlamentario Endy Croes a splika amplio durante siman alrespecto e 150 miyon dollar di garantia. AVP kier crea un imprecion cu Aruba lo perde di haña e plaka aki of cu Aruba ta regalando CITGO e plaka aki. Encorto PDV Holding a para garantia pa 150 miyon dollar riba papel. Ki ora por apela riba esaki? Solamente si kibra e contracto of momento e contracto termina si a cumpli cu henter e periode di 15 aña. Na e momentonan aki Gobierno tin 12 luna pa dicidi si ta bay desmantela. E momento cu dicidi cu ta bay desmantela anto CITGO lo usa maximo 150 dollar den e proceso aki pa desmantela. Pa tur claridad no ta un plaka cu Aruba lo haña. Gobierno tin e posibilidad di escohe un otro caminda ancra den e contracto “Definitive Participation Agreement” momento tin desacuerdo. E posibilidad aki ta mediante e Umbrella Dispute Settlement Agreement. Si escohe e caminda aki mester cana un caminda largo, complica y costos mediante Negociation-Mitigation-Curing y na final bay Arbitrage. Esaki por dura minimo 5 aña. CITGO lo apela riba artikel 18.1 y 18.3 bou Forsa Majuere den e contracto usando e embargo di OFAC/ USA como Forsa Majeure y Gobierno su chens lo ta hopi chiquito. Supongamos Gobierno gana toch den Arbitrage despues di 5 aña, Gobierno ta gana e derecho pa exigi CITGO pa desmantela y no ta gana of haña ningun plaka. Parlamentario Endy Croes kier pa e esaki ta suficiente kla pa pueblo. Nos trabou entre otro tambe ta pa ilustra e politica “barata” cu AVP ta hungando mei mei di un crisis mundial tratando na bruha pueblo cu gobierno lo ta regalando CITGO 150 miyon dollars of 300 miyon florin.
CITGO tabata cobra Aruba 6 miyon florin pa unload gasoline:
Parlamentario Endy Croes ta cuestiona masha hopi e forma cu entre otro abogado Sjiemfat a negosha e contractonan aki pa pais Aruba. Dicho abogado a cobra un suma total di rond 5.3 miyon florin for di gobierno. Tambe ta cuestiona masha hopi con Mike Eman, Mike de Meza a firma e contractonan aki totalmente desventahoso pa Aruba. Parlamentario Endy Croes ta duna un ehempel. A duna CITGO tur tur tankinan, pipanan, waf, pumpnan etc esta Refineria y Terminal momento a lease esakinan cu CITGO. FMSA cu ta percura normalmente pa gasoline, diesel, jetfuel por ehempel semper tin su propio tankinan y hasta e tankinan aki a wordo inclui den e lease contract pa CITGO. Consecuentemente ki ora un barco trese gasolin pa Aruba, RDA (Aruba) mester paga CITGO 3.3 us dollar cent pa cada gallon cu wordo gepump di e barco pa e tankinan aki ( tankinan aki tabata di FMSA promer cu e contracto) cual ta suma un balente suma di 6 miyon florin pa aña. Esaki Parlamentario Endy Croes ta considera negosacion di dijaka. Hamas Gobierno mester a acepta un deal asina unda pueblo finalmente mester paga pa un gasolin y diesel mucho mas caro.
Mundo di petrolio tin scarcedad na storage: Actualmente prijs di crude mundialmente a baha te rond di $20 us dollar pa bari. Esaki consecuentemente a causa cu inversionistanan potencial a cumpra miyones di bari y mester lugar pa store esakinan. Rond mundo tin scarsedad actualmente y te hasta nan ta huur barconan grandi pa “store” e crudonan aki. Aruba tin un Terminal y un cantidad di tanki ( cu por carga miyones di bari) tur para bashi. Ta e momento oportuno pa explora oportunidadnan nobo y briyante pa Aruba. Terminando e contracto di CITGO awor finalmente lo benificia Aruba enormemente.


c: text/html

text:
Salma Hayek a demostra cu na su 54 aña, e ta den su miho momento y su beyesa no ta caduca, prueba di esey ta su potretnan cu e sa comparti riba su rednan social, sin embargo e actriz a confesa di a sufri di bullying durante henter su bida pa ta un persona cortico di estatura. Den un entrevista den Variety, e mexicana a conta di su proximo pelicula di Marvel, Eternals! Salma ta interpreta Ajak, e personahe cu den e pelicula lo ta e lider di e aliens cu tin superpoder, cu ta biba den secreto riba e planeta Tera.
E actriz a admiti cu e no tabata sa nada tocante di e comic prome cu el a haya e rol den e pelicula. El a hura di warda e secreto durante un tempo hopi largo, pasobra e tabata un di e prome personanan cu nan a contrata, ta loke Salma a comparti den e podcast ‘Just for Variety’ di Variety. El a revela cu ora el a ricibi e yamada, cu el a bisa cu eventualmente e lo haya sa tur cos, pero kico ta Eternals? Nan ta existi den e comics? E no sa ken ta Ajak. Despues nan a splik’e tur cos, pero no a dune e script. E mester a firma e contract sin lesa e script, paso nan no a lage wak te ora cu e firma. Esey a lage sinti hopi inkieto.

robotstxt: allowed

filter: keep


text:
E siman dos di e torneo AVB a regala nos weganan cu hopi gol y futbol atractivo pero tambe weganan sera y hopi fisico cu a bai foi man. Esey ta futbol, e ta sigui ta un ‘deporte di contacto’ y cosnan sa pasa.
Ata ki nos resumen di e partidonan.
Nacional vs RCA
E dos ekiponan aki ta representa e gran rivalidad di Aruba su futbol den e ultimo decada. Den e wega aki den siman 2, RCA y Nacional a bataya pa 90 minuut pero sin cu niun di dos oncena por a yega na anota un gol.
Un partido “aspero” y fuerte tacticamente entre dos ekipo cu conoce otro hopi bon, pero e partido no tabata loke a spera di e dos clubnan aki y na final a keda den un “stalemate” cu e anotacion di 0-0.
Un partido mas bien traba y cauteloso na mesun tempo, unda ambos ekipo a yega cerca algun biaha pero sin anota gol. E ekiponan a parti punto y asina tambe keda cu 4 punto cada un riba tabla di clasificacion tras di e lider La Fama.
Nos “King of the Match” p’e wega aki ta comparti entre Mark Jacobs di RCA y Emerson Leocadio di Nacional.
Nacional 0 – RCA 0
RCA lo enfrenta Britannia riba Diasabra 8pm y Nacional lo enfrenta Dakota 6pm riba e mesun dia.
Bubali vs Dakota
Un partido unda Bubali a yega cu mas ‘intencion’ cu den e partido previo pa busca e tres puntonan y na cuminsamento di e partido a bai igual igual cu e “Amarillonan” apesar di menos posesion di bala.
Toch ta Dakota mes a habri marcacion na minuut 28 unda cu nan a toca bala hopi bon haciendo 15 pasenan sin interupcion for di p’atras cuminsando cu Daryl Nelson den defensa y a termina cu Daniel Briceño combinando cu Fernando de Sousa den un ‘un-dos’, unda den e ultimo pase e bala a cai net riba pia robes di De Sousa den area penal pa fusila portero Bernardo Maduro p’e 1-0, un bunita desempeño di ekipo, e gol di siman.
Na minuut 49 Deion Geerman ta conecta cu Fernando de Sousa atrobe unda e ta scapa bai den area penal pa hasi e wega 2-0 pa Dakota.
Pero e partido no a sigui mucho facil pa Dakota for di e punto ey ya cu Bubali a cuminsa bataya mas duro y na minuut 65 Rensley Tromp, cu tabatin un bon partido, a hasi un pase largo net riba cabes di Ruben Escalona cu ta kop y anota asina e gol di corta bentaha, 1-2.
Na final Dakota a logra wanta e resultado di 2-1 pa nan tres punto. Nos “King of the Match” ta Fernando de Sousa sin duda.
Bubali 1 – Dakota 2
Bubali lo enfrenta Estrella Diasabra awor 6pm y Dakota lo enfrenta Nacional Diadomingo 6pm.
La Fama vs Estrella
E dos ekiponan cu a causa sensacion e siman prome a topa otro den un partido hopi interesante atrobe.
La Fama ta un ekipo efectivo, bon forma cu hungadonan di hopi experiencia, inteligencia, cu bon maneho di bala, apesar cu e velocidad no t’ey necesariamente, pero ken ta conta esey? nan sa caricia bala!
Estrella, un ekipo hoben, cu hopi talento, no por a hunga na paar di La Fama pa mayoria di e wega, nan a wordo “maneha” mas bien, nos no a mira e “magia” cu e ‘Naranhadanan’ a mustra contra Dakota (den di dos tempo) e siman prome (of kizas den e ultimo kwart di e wega aki).
Valdo Leocadio, miembro di e muraya berde den volante hunto cu Claudio Cavalcante y Jeyson Mundarain, ta habri marcacion pa La Fama na minuut 12 caba, pa asina dicta e ritmo di e partido aki.
Na minuut 31, apesar di e dominio di La Fama, e goleador di e club di Santa Cruz, Trevor Faro, ta empata e wega pa Estrella, pero net tres minuut despues a toka turno na e goleador di La Fama, Jaydon Dania, pa aumenta bentaha p’e savaneteronan, 2-1.
Na minuut 38 ta Jaydon Dania atrobe ta anota pa La Fama aumenta e score na 3-1, sigui pa su gol di penalty despues di halftime na minuut 53 pa hasi e wega 4-1 pa su “hat-trick”.
Estrella a cuminsa reacciona toch, unda na minuut 61 Naibert Elizabeth ta anota e gol pa nan corta bentaha di La Fama na 2-4.
Ora cu nos a pensa cu un otro “comeback” di e santacruseronan a cuminsa, ta La Fama mes ta anota na 70, pa medio di Occean Samson, pa hasi e wega 5-2 y ta Samson mes ta anota atrobe net 2 minuut despues pa hasi e wega 6-2.
Toch Estrella ainda no a baha cabes, purbando tur posibel, tiki laat, na minuut 90+2 unda Trevor Faro ta anota pa hasi e wega 3-6 y na minuut 90+4 Faro ta anota di punto penal pa su di dos “hat-trick” consecutivo den e torneo aki pa hasi e wega 4-6, un gran reaccion di Estrella pero sin suficiente tempo.
E goleador di La Fama, Jaydon Dania, ta e “King of the match”.
La Fama 6 – Estrella 4
Siguientemente La Fama ta hunga contra Caravel Diadomingo 8pm y Estrella contra Bubali riba Diasabra pa 6pm.
Britannia vs Caravel
E ultimo partido di siman tabata entre Britannia y Caravel, dos ekipo cu ta busca pa sali for di bom di tabla.
E Piratanan di Angochi ta un ekipo organisa, compacto y hopi fisico, no ta nada facil pa gananan, esey a keda demostra den e wega anterior contra Nacional. Britannia un ekipo cu ainda ta buscando nan “flow” despues di un bon Copa Betico 2021 unda nan tabata hopi bon te cu den kwart-final (nan perde den semi-final contra La Fama).
E partido a cuminsa cu hopi bon toke y velocidad di ambos banda y tabata promete hopi.
Na minuut 17 e hoben delantero Wesley Illes ta manda Britannia ariba 1-0. Despues e accion nan a sigui basta balansa, tur dos ekipo hungando nan wega man’e a spera, pero cu un cierto tension den aire.
Na minuut 37 un incidente entre dos hungado, un hugada normal di foul a caba den conducta violento unda cu referee a parti cuater (4) carchi cora den un solo biaha!
Apesar cu e arbitro a cumpli cu su deber, e wega a wordo afecta masha hopi mes den calidad y cantidad. E partido a sigui dilanti cu hopi espacio y desgaste fisico descumunal.
Britannia a probecha di nan juventud y velocidad y na minuut 44 ta e defensor William Pardo a aumenta e bentaha di e Pumanan cu su gol net prome cu halftime.
E partido mes a sigui bon sin mas incidente serio, mi ta kere cu e hungadonan mes tabatin miedo di hunga cu menos hende ainda. En total a wordo otorga 4 carchi Cora y 4 carchi Geel den e wega.
Den tempo adicional na minuut 90+5 ta Thionne Oduber a pone punto final n’e wega pa e victoria di Britannia.
E “King of the Match” ta e hoben batayador y trahado di full cancha, Marcus Portier.
Britannia 3 – Caravel 0
Den siman 3 Britannia lo hunga contra RCA Diasabra anochi pa 8pm y Caravel na su turno lo hunga contra e lider La Fama Diadomingo 8pm.


text:
Bernadetastraat – Diadomingo anochi den careda di 7:50 polis a wordo notifica di un auto sospechoso den Bernadetastraat. Segun informacionnan esnan den e auto, cu aparentemente tawata tres hende homber y cu nan lo tin arma di candela cu nan.
Patruya na su yegada berdad ta topa cu un Hyundai Getz color shinishi, para mey mey caminda. Algun homber cu tawata para na e auto a move momento cu nan a wak e patruya.
E homber di fam Houtman A.O wordo deteni pa buracheria y transporta pa warda, caminda ela haya un cell pa sosega su curpa y bin bij.
Loke ta e auto Hyundai, ela wordo hiba warda pa motibo cu e no tawata tin su papelnan na ordo. Den e auto polisnan no a bin haya niun arma di candela.


text:
Den Haag- Den e partido BIJ1, die lider Sylvana Simons, tin hopi intrankilidat interno, despues ku direktiva di e partido a disidí di ekspulsá Quincy Gario for di e partido.
Segun un investigashon interno, Gario a hasi su mes kulpabel na ‘maskulinidat tóksiko’ i intimidashon di otro hende, espesialmente hende muhé. A enfatisá sí ku e aktitut agresivo no ta di índole seksual.
Hopi simpatisante di Gario, ku ta un luchadó pa e partido di primera ora, ta desapuntá den e forma ku ke kore ku Gairo for di e partido. Gairo a haña hopi konosimentu na Hulanda, ku akshon kontra di e figura di ‘Zwarte Piet’ den selebrashon di e fiesa di San Nikolas.
“Pa ami mi no ta konsiente ku mi a hasi algu malu”, asina Gario a reakshoná. Dor di hopi hende koló skur i di desidensia afro-amerikano/karibense den e partido, BIJ1 a haña relativamente hopi voto na islanan di Karibe Hulandes.
Bos
Hopi hende den partido tin miedu ku dor di e bululú interno, BIJ1 lo spat for di otro, i asina un di e tiki partidonan ku ta sali hopi na defensa di entre otro e islanan CAS i BES lo pèrdè nan bos den Tweede Kamer.
Na Boneiru den elekshon pa parlamentu hulandes, den mart 2021 un total di 79 hende a vota riba BIJ1, ku representá 2,7% di e kantidat di voto total den e elekshon aki na nos isla. Sinembargo na Saba BIJ1 a haña 116 voto, ku a hasiele e di dos partido mas poplar na e isla ei.


text:
Kralendijk – Debí na sirkunstansianan a posponé temporalmente e debate di djabièrnè 10 di sèptèmber ku mayornan tokante e angua kontra corona pa hóben. Entidat Públiko Boneiru a tuma e desishon akí despues ku un parti importante di e partisipantenan a kanselá pasobra nan ta den karentena. Na e momentu akí tin 92 kaso di kontagio ku e vírùs di corona na Boneiru.
Ta prinsipalmente hóbennan a pega ku e vírùs. Den sierto kaso riba konseho di departamento di Salubridat Públiko e mayornan a bai den karentena. Salubridat Públiko tin un bon bista riba e gruponan di kontagio.
Asina ku situashon di e partisipantenan ta pèrmití esei atrobe, ta anunsiá un fecha nobo pa e debate. Via medionan di komunikashon i medionan sosial ta anunsiá e fecha nobo. Bo tin keho? Keda kas e ora ei i yama 0800 0800 pa un tèst grátis di corona.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
Bogotá- Kolombia a bolbe eliminá e rekesito di un tèst di PCR pa biaheronan internashonal ku ta yega e pais. Den transkurso di 2020, Colombia a kita e rekisito un biaha kaba.
E pais andino a hañele ta re-implementá e rekisito di e tèst na novèmber aña pasá despues ku algun siudadano bou di guia di e abogado Kolombiano Alberto González Mebarack a hiba gobièrno Kolombiano dilanti, bisando ku tabata iresponsabel pa laga biahero internashonal drenta e pais, sin prueba di un tèst negativo pa Covid.
E siman aki, Tribunal Administrativo de Cundinamarca, sinembargo a revoká e veredikto anterior, bisando ku e siudadanonan ku entamá e kaso no por wòrdu konsiderá komo representante legal di e pueblo Kolombiano i, segun Korte a bisa, tin otro medidanan pa logra un kambio den e rekesitonan ku Gobièrno ta apliká.
Boneiru
Esaki ta nifiká ku biaheronan di entre otro Aruba, Boneiru i Kòrsou por lo pronto lo no mester hasi e tèst di PCR mas, pa por biaha bai Kolombia. Ora di biaha bèk pa e islanan, sinembargo sí mester sigui hasi esakinan. Boneiru ta e úniko isla ku, banda di e PCR ta eksigí un tèst antígeno tambe.
Aktualmente ta EZ Air so ta bulando for di Boneiru i Kòrsou pa Colombia. E kompania ta bula entre Boneiru/Kòrsou tur djaluna i djabièrne. Banda di esei pa dia 31 di mart tin un buelo èkstra pa hendenan ku ke pasa Semana Santa na Colombia òf, na otro banda, Kòrsou òf Boneiru.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
ORANJESTAD, Aruba: Na International School of Aruba a inicia e programa di GED, cu mas o menos 135 studiante, di cual nan edad ta cuminsa desde 17 aña bay ariba. Entre nan tin esunnan cu ta cerca di e edad ey pero tambe tin adultonan cu a pasa 30 aña di edad y ta trahado pa varios aña of a laga scol hopi aña pasa.
Logrando nan GED, e studiantenan por haci uzo di esaki cu por habri otro oportunidadnan, sea na trabou mes yudando nan crece den un compania of pa esnan cu ainda no a logra finalisa cu un diploma. Pa esnan cu no a logra na scol pa cualkier motibo, nan kier haal esaki pa sigui studia den exterior of na Universidad di Aruba. Esaki ta brinda nan e oportunidad pa haci esey y sigui riba e rumbo cu nan ta desea. Tin personanan conoci cu a Ricibi Nan GED diploma y a sigui pa un carera exitoso manera Dave Thomas (fundador di Wendy’s), Richard Carmona (ex-Surgeon General di Merca) Ruth Ann Minner (ex-gobernador di e estado di Delaware), John Huntsman (ex- gobernaodor di estado di Utah), Peter Jennings (periodista), Mary Lou Retton, David Bowie, Michael J. Fox, pa menciona algun.
Pa Ministerio di Enseñansa tabata importante pa sigura cu no tin mucho drempel pa esnan cu kier a haci esaki. Minister di Enseñansa Michelle Hooyboer-Winklaar, a duna di conoce, cu nan a subsidia e programa di GED y e unico cos cu e studiantenan mester cubri ta e parti di examennan cu nan lo haci na final. E costo aki lo ta un tiki mas di 100 dollar.
E programa di GED ta na Ingles y esaki ta un otro aspecto cu Ministerio di Enseñansa a ricibi hopi peticion pa esnan cu ta sinti cu Hulandes no ta un opcion, pa motibo cu nan a lucha hopi cu e idioma Hulandes. Minister Hooyboer-Winklaar a ricibi hopi peticion asina aki y a percura pe drempel aki no t’ey mas pa esnan cu no por haci’e na Hulandes.
Minister Hooyboer-Winklaar ta contento y a mira un energia hopi positivo na esunnan cu a cuminsa cu e programa di GED. Ta mustra cu hopi hende tabata pensa riba esaki, pasobra na momento cu a anuncia cu lo bin cu e programa di GED hopi a yama y registra. “Nos ta contento pa mira asina hopi entusiasmo rond di esaki y tin mas cu 270 aplicacion pa e programa na e momento aki, Minister Hooyboer-Winklaar a duna di conoce. Awo tur cos ta den man do e studiante hunto cu e scol pa por guia nan den e proceso aki.
E titulo di e diploma ta na nivel di un scol secundario, Minister Hooyboer-Winklaar a splica. Ta considera un “Highschool” na nivel di HAVO, pasobra cu un “Highschool” studiantenan por drenta diferente College, universidad y hasta na Hulanda ta reconoce esaki na HBO.


text:
Nos selekshon nashonal vs Bolivia den stadion Ergilio Hato
Preparashon nan ta kontinuá pa loke ta trata e kompromisonan di nos selekshon nashonal ku lo enfrentá e selekshon di Bolivia durante 2 wega amistoso ku lo tuma lugá den Stadion Ergilio Hato pa 8’or di anochi.
Nos stadion nashonal, Stadion Ergilio Hato ta kla pa e partidonan aki por tuma lugá i trabou ta sigui pa e gran enkuentro nan aki.
Despues di a sondiá diferente hungadó ku ta residensiá afó ku ta militá den ekiponan eksterior i tambe nos hungadó nan lokal, áktivo den Liga MCB, nos entrenadó Sr. Remko Bicentini huntu ku su staf a yega na e lista definitivo di e hungadó nan ku lo partispá na e partidonan aki.
E siguiente hungadónan a keda selekshoná pa forma parti di nos selekshon;
- Eloy Room (PSV)
- Shanon ‘Cheese’Carmelia (Ijselmeervogels)
- Elson ‘Sontje’ Hooi (Ado Denhaag)
- Leandro Bacuna (Reading)
- Gino van Kessel (Oxford United)
- Michaël Maria (FC Twente)
- Rhu-Endly ‘Cuco’ Martina (Everton)
- Reangelo Janga (AA Gent)
- Ayrton Statie (Sabal)
- Gevaro Nepomuceno (Oldham Athletic)
- Darryl Lachman (Willem II)
- Jarchino Antonia (Omonia Nicosia)
- Shermaine Martina (MVV)
- Shermar Martina (MVV)
- Charlison Benschop (Hannover 96)
- Juriën Gaari (Kozakken Boys)
- Randal Winklaar (Jong Holland)
- Jimbertson Vapor (Scherpenheuvel)
- Rowendy Sumter (Scherpenheuvel)
- Jarzinho Pieter (Centro Dominguito)
- Brandley Kuwas (Heracles)
- Suently Alberto (NEC)
Karchinan pa e 2 partidonan aki ya ta optenibel na FFK bou di ora di ofisina, Botika Mampuritu, Beep Beep, 4th of July snèk na Barber, pòmp di gasolin Santa Maria i serka
Elton John Sophia na 5692121.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
- Mucha te ku 12 aña ku 60+ ta paga Fl. 15,- pa ámbos partido i Fl.10,- pa un partido den sekshon general
Aindo nos tin algun di suèter di kolekshon nobo di nos selekshon nashonal ku ta Nike original na balor di Fl.75,- i nos a sobra e famoso shalnan di nos selekshon na balor di Fl.25,-.
Ámbos optenibel na FFK bou di ora di ofisina.
Pasa buska di bo pa asina bo bin sostené i apoya nos hungadónan.
Reservá djasabra dia 23 i djaluna 26 di mart pa bo ta den stadion Ergilio Hato komo e number 12 sosteniendo nos selekshon nashonal, e kampion nan di e Scotiabank Caribbean Cup 2017.
Nos ta konta ku bo!


text:
…Hulanda i Estado Unídos ku resultado positivo den mei…
WILLEMSTAD – 22 di yüni 2017 –Na komienso di e temporada abou den turismo, Ofisina di Turismo di Kòrsou (CTB) ta raportá kresementu den kantidat di turista di estadia for di Estado Unídos. Un total di 5.164 turista a keda registrá na mei, kual ta 16% mas kompará ku aña pasá. Esaki ta un kresementu di dos sifra. E merkado di Estado Unídos ta aktualmente e di dos merkado ku ta produsiendo mas pa industria di turismo. Na komienso di aña e sifranan pa loke ta trata e merkado di Estado Unídos tabata tambaliá, finalmente ta mirando ku e merkado ta kresiendo. Un total di 12.073 turista a keda risibí for di Hulanda esaki ta un kresementu di 8%. E echo ku e dos merkadonan ku ta produsiendo mas a registrá sifranan positivo na komienso di e temporada abou den turismo ta algu satisfaktorio. Manera ta konosí luna di mei ta tradishonalmente un luna abou pa loke ta trata kantidat di turista di estadia.
For di region di Nort Amérika un total di 5.813 turista a keda registrá kual ta un kresementu di 14% mas turista na luna di mei. Nort Amérika ta representá 20% di tur e turistanan ku a bishitá Kòrsou na luna di mei. For di Europa a registrá un kresementu di 5% ku un total di 14.914 europeo ku a bishitá Kòrsou. Europa ta representá 51% di e total di turista risibí na luna di mei. Pues mitar di e bishitantenan ta prosedente di Europa.
Un total di 29.198 turista di estadia a keda risibí na luna di mei kual ta un bahada di 6%, den sifranan apsoluto ta trata di 1.783 turista ménos. Aña pasá a registrá 30.981 turista na luna di mei. E motibu di e bahada den kantidat di turista ta debí na e echo ku Venezuela ku ta nos merkado number 3 den kantidat di turista ku ta bishitá nos pais ainda ta afektando nos sifranan total di turista di estadia. For di Venezuela un bahada di 44% a keda registrá den luna di mei. E merkadonan sekundario den Sur Amérika esta Brazil i Colombia a registrá respektivamente -38% i 2% na mei. Ecuador tambe ta mustrando kresementu. Aunke den sifranan apsoluto no ta trata ainda di un kantidat asina grandi di bishitante, por kuminsá mira si e resultadonan positivo di e esfuersonan di CTB pa konsientisá operadornan di tour na Ecuador riba e produkto ku Kòrsou ta ofresé.
Na luna di mei tambe a nota un kresementu den kantidat di anochi pa bishitante. E trènt ku bishitantenan ta kedando mas largu a kontinuá. Turistanan a keda un averahe di 8.6 anochi na mei. Aña pasá e kantidat averahe di anochi pa persona tabata 7.8. E kantidat di anochi ku e turista a keda riba nos pais na mei 2017 a konosé un subida di 3%. Un total di 250.808 anochi a keda registrá kompará ku 242.532 na aña pasá.
E relashon entre e kantidat di anochi pa persona i e kantidat di turista di estadia ta mustra ku maske a registrá ménos yegada di turista, e anochi pa kada persona ta mustra un resultado ménos negativo ora tuma nota di e impakto ekonómiko direkto for di industria di turismo.
Impakto ekonómiko, kantidat di turista i kantidat di anochi pa e promé 5 lunanan di 2017
Sifranan generá for di e modelo ‘Turistika’ ta mustra ku durante e promé 5 lunanan di 2017, sektor di turismo a generá un impakto direkto di 397 mion florin. Aña pasá e mesun montante a keda generá pa nos ekonomia lokal. Mas ku mitar di e impakto ekonómiko ta generá for di turistanan prosedente for di Europa. Ta trata aki di un total di 211 mion florin kual ta 53% di e totalidat. Nort Amérika, Sur Amérika i otro regionnan a generá respektivamente 98, 66 i 23 mion florin.
E kantidat ku e turista ta gasta ta keda derivá for di e kantidat di anochi ku el a keda riba nos pais. Impakto ekonómiko igual ta nifiká den e kaso aki ku e turistanan prosedente for di e dos regionnan ku ta produsí mas esta Europa i Nort Amérika ta kedando mas largu, pues nan ta gastando más ora nan ta riba nos pais. Aunke nos ta mira ku e sifra di kantidat di turista ta negativo tòg por konstatá ku e impakto direkto no a keda influensia pa esaki.
Un total di 173.469 turista di estadia a keda risibí durante e promé 5 lunanan di 2017. Aña pasá a registrá 196.005 turista di estadia durante e mesun periodo, esaki ta un bahada di 11%. Apesar di e prestashon negativo den sifranan di yegada pa loke ta trata e promé 5 lunanan di aña, tòg ta mira un kresementu den e kantidat di anochi ku e turista ta keda riba nos pais. Sifranan preliminar ta mustra un averahe total di 8.8 anochi pa bishitante durante e promé 5 lunanan di 2017 kompará ku 7.9 anochi na 2016. Un kresementu di 11% a keda registrá durante e promé 5 lunanan di 2017. Total turistanan a keda 1.531.727 anochi na Kòrsou. 63.1% di e kantidat total di anochi pa bishitante registrá ta di turistanan for di Europa, representando 967.198 anochi for di e region aki. E kantidat di anochi registrá pa turistanan for di Europa ta mustra un kresementu di 6%. For di Nort Amérika, e kantidat di anochi pa bishitante a krese ku 3%. Un total di 261.983 anochi a keda registrá durante e 5 promé lunanan di aña.


text:
Un señora di edad biba na Pos Chikito Complex pa dos dia largo a wanta tormento di un homber cu a maltrat’e y menas’e. Diadomingo mainta e homber a bolbe cu arma blanco y a keda deteni.
For di diasabra caba e anciana a cuminsa pidi ayudo di polisnan pasobra e ta su so den e cas y e homber en cuestion a cana drenta paden y tabata exigi pa dun’e placa. Pero e señora no a dun’e cu a pone cu e homber no a compronde y a dal’e un mokete,
Ambulance a bini na e sitio y despues cu a atende cun’e eybou a dicidi di hib’e Poli pa un control mas profundo, mirando cu ta trata di un persona di edad. No a haya e agresor na e sitio ni den bisindario, pero funcionarionan policial tabata sa kende e ta, ya cu aparentemente den pasado tabatin asistencia p’e caba.
Diadomingo mainta un biaha mas e anciana ta na grito pasobra e homber a bolbe yega na e adres ey y ta menaza di cap e señora. Hasta por a nota presencia di funcionario di “slachtofferhulp”. Polisnan a bini y funcionarionan di departamento forensico tambe tabata na e sitio. Pero atrobe e homber no tabata na e sitio.
Un ora despues, un poco despues di un ora di e prome asistencia, e agresor a bolbe na e adres na Pos Chikito Complex y tabatin un arma blanco, cuchiuw, den su man. Aki a yega atrobe patruya, e biaha’ki si a topa cu e homber y a detene mesora. Tambe a confisca e cuchiuw cu e tabatin den su man.
E señora no ta comprend’e pakico e homber aki ta busca problema cun’e pero si tabata bisa “e kier matami”. Mientrastanto e homber sinta den auto di Recherche, sperando pa dogcatcher busk’e tabata bisa “hibami cerca mi mama”.


text:
Robo mionario di bitcoins.
"Hackernan" a logra drenta den e sistema di Bitfinex, un bolsa di “bitcoin”. “Bitcoin” ta un sorto di valuta sibernetiko ku ta usa pa hasi transakshonnan “online”. Segun ta konosí te ku awor, e “hackernan” a hòrta 119.756 “bitcoin”, ekivalente na mas ku 57 mion euro.
Esei un bosero di Bitfinex a konfirmá na Reddit, un forem riba internèt ku ta bai ofer di desaroyonan relashoná ku “bitcoin”. E robo tabatin di haber ku solamente “bitcoin”, sobrá divisa digital no a ser hòrtá. Ainda no ta masha kla, kon e ‘hackernan’ a logra drenta den e sistemanan di bolsa di “bitcoin”. Bitfinex por lo pronto a para e komèrsio di divisa digital pa evitá ku mas ta wòrdu hòrtá. E empresa a bisa di lo hasi tur loke ta na su alkanse pa haña e “bitcoinnan” bèk i ku nan ta trahando huntu ku outoridatnan pa logra esaki. Den e oranan ku a anunsiá e robo e tasa di kambio di “bitcoin” a baha ku 20 porshentu, di 650 dòler pa “bitcoin” na 540 dòler pa un “bitcoin”, segun informashonnan di e kompania Coindesk.


text:
Siman pasa, 14 di juni tabata dia internascional di ‘blood donor’ donante di sanger. Sr. Werleman coordinador di Bloedbank ta tuma un oportunidad, gradiciendo na tur persona cu a dona sanger.
Mas tanto den e tempo cu nos ta aden di Covid-19, Werleman ta bisa cu toch ainda mester mas di 1500 hende na Aruba pa por dona sanger. Mirando cu e necesidad ta grandi.
Actualmente, bloedbank ta conta cu 1400 donante (1.4%) esey ta abou di locual mester ta, e ta bisa cu mester ta na 3% pa asina yega na un total di 3000 donante di snager.
Sr. Werleman ta bisa pa keda busca mas donante nan a lanta un website pa hende por aplica facil na www.bloedbank.aw pa asina bira donante y yena henter e informacion pa asina haya cita y cuminsa e proceso.
Ta pidi pa haci uso di website, e proceso ta tin cu meld aan, e persona mester ta residente na Aruba y tin AZV pa por aplica. Nan ta haci check up riba salud, si tin remedi ta usa, presion, con e sanger ta, peso, y ta manda haci general check up pa tur cos sali bon ora di saca sanger.
Edad entre esnan cu por dona sanger, persona entre 18 cu 75 aña di edad, pero cu bon salud. Na Aruba, nan ta usa tur tipo di sanger pero sr. Werleman ta bisa cu esun cu nan ta wak mas necesario ta sanger di tipo O Negativo.
Pa awo nan ta gradiciendo tur esnan cu a haci donacion di sanger, pero kier duna esnan cu ta yuda un descanso y encurasha otro pa tambe por yuda esnan cu mester di sanger.


text:
Polis a aresta 10 persona na Inglatera, Belgica y Malta pa hack celularnan cu ta pertenece na celebridad di Merca, incluyendo influencer, deportistanan y musiconan, hackers a horta informacion persona y miyones di cryptocurrency.
E agencia Europol di Union Europeo a bisa cu e gang di hackers a horta mas di $100 miyon den cryptocurrencies usando ‘SIM swap attacks’. E atakenan aki ta involve deactiva un sim card di nan celular, nan ta hack e compania di celular pa asina transferi pa otro carchi di SIM cu ta den control di e gang hackers.
E investigacion di Europol tabata un union entre Reino Uni, Merca, Canada, Belgica y Malta su polis. Europol no a specifica e nacionalidad di esnan cu a keda aresta, pero Inglatera ‘National Crime Agency’ a bisa cu 8 hende homber a keda na Inglatera y Escocia. Otro dos tabata na Belgica y Malta. Niun agencia a identifica e nombernan di e celebridad.


text:
Un movemento nacional pa Sinergia Civico!
FAMIA
Famianan ta sano y completo.
Si nos ta pasiona pa crea un miho destino pa nos nacion, nos mester ta pasiona tambe pa sigura cu famianan ta sano – fuerte, stabiel, y completo – cada miembro ta conta y ta cuida. Añadi bo bos na locual e kemen pa famianan ta sano y completo.
Famia - Famianan ta sano y completo
Famian ta e fundeshi di e structura di un nacion, su lijm, su herencia. Sin e experiencia di ta un miembro di un famia fuerte, nos identidad ta afecta, y ta duro pa identifica ken nos ta, unda nos ta pertenece, y si nos ta di importancia pa un otro. Aunke cu famian nunca ta perfecto, famia ta importante, nan ta e sosten di un nacion. Nos mester di famianan fuerte y sano, completo, pa asina nos yiunan por cumpli cu nan potencial maximo.
Con H.O.P.E. lo mustra
Pa nos Famianan
Un Aruba caminda famianan:
-
Ta posee standardnan y balornan halto.
-
Ta saludabel y completo, p.e., ta bon mayordomonan di un hogar caminda e mayornan ta presente y caminda hamber, alcohol, droga, adulterio, pornografia, y abuso/maltrato di hende muhe y mucha ta ausente.
-
Matrimonionan ta feliz y fuerte.
-
Ta lanta yiunan fuerte y saludabel.
-
Ta forma lasonan/relacionnan fuerte y ta sostene/apoya otro emocionalmente.
-
Ta participa hunto den deportenan, arte, musica, y otro actividadnan sano.
-
Ta educa riba e topico di finansa, e finansa di nan hogar ta stabiel, y nan no ta biba den pobresa.
-
Ta inverti den nan futuro fisicamente, educacionalmente, financieramente, y di otro manera.
-
Ta participantenan activo den e encurashamento y ayudo di otro famianan.
Quilin Arends
Coordinador di Exito, HopeAruba - E Movemento
Area di Exito: FAMIA
Quilin Arends-Maduro a nace dia 22 di januari, 1968, na Hospital di Lago na San Nicolas, Aruba. E tawata e di dos yiu di e tres yiunan di su mama y su tata. El a crece den un famia cu retonan financiero y cu hopi violencia. Su tata a fayece na un edad hoben y su mama a traha hopi duro pa percura cu tur tres di su yiunan por a bay studia afo. Quilin a desaroya un fe fuerte den Dios desde cu e tawatin 8 aña. El a haya hopi encurashamento di su famia y bisiñanan pa e sigui su estudio. Su tata di criansa, Niki, cu kende su mama a haya su di cuater yiu, Jesseline, tawata un tremendo sosten pe ora su mama a casa atrobe.
Na e edad di 18 aña, Quilin a bay studia Economia di Negoshi na Hulanda. Na 1990, el a bin bek Aruba y a traha pa mas cu 11 aña den e sector bancario. Na 1993, el a casa cu Randolph Arends, cu kende e tin tres yiu: Hannah, Jerahmy, y Jean-Pierre. E yiunan aki tawata e motibo di e cambio
cu el a haci den su carera na 2001, ora el a bay traha na Colegio EPI pa asina e por tin mas tempo pa dedica na nan. Despues cu el a termina su estudio afo, el a traha pa shete aña tambe como maestra di Maneho di Organisacion y Economia na Colegio Arubano. Y na 2013, el a sinti e yamada pa bay sirbi como Directora di Stichting Casa Cuna Progreso.
Randy y Quilin ta hopi activo den e comunidad di San Nicolas y Savaneta, caminda nan tin un yamada special pa traha cu e muchanan di e bario, y caminda nan ta pastoria un iglesia hunto.
Conoce mas di Quilin Arends den "A look at Myself" Series aki.
.


text:
Iritacion, acne of rash riba e cuero? Esakinan ta algun efecto secundario cu un hende por haya door di e uzo di tapaboca, p’esey aki ta sigui algun recomendacion pa evita cu esaki por pasa. Loke nos tabata wak prome den e peliculanan di science fiction, awo ta parti di nos realidad diario. Sali di cas cu bo tapaboca hunto cu bo, pa proteha bo mes ora bo yega na un luga, a bira un obligacion y responsabilidad di tur hende. Uzando un tapaboca probablemente bo a descubri e efecto secundario, cu ta hopi incomodo pa mantene bo nanishi y boca tapa durante un periodo basta largo, cu por causa huiduitslag, puishi y cuero seco.
Pero dicon tin un daño na e cuero cu e uzo di tapaboca? E masker ta causa un efecto oclusivo, mas tanto na e zonanan cu tin contacto cu e cuero door cu e no mishi cu henter e cara. E zonanan cu e ta mishi ta na e cachete, nanishi, onderkaak y cerca di e horeanan, of na tur e puntonan di contacto cu ta oclusivo door di e tapaboca. E efectonan fisico ta produci cu e poro no ta respira bon generando e ora acne of huiduitslag.
Segun e dermatologonan e material di un tapaboca tambe ta un factor, cu por ocasiona cu e cuero ta mas of menos sensitivo na un iritacion. Por ehempel, e tapabocanan cu ta traha cu e materialnan kirurgico of cu tela di catuna, ta esnan cu ta provoca menos e tipo di e efectonan aki. Pero e maskernan traha di cierto tipo di tela sintetico manera neoprene of deriva di neoprene, por causa mas iritacion na e cuero.
E dermatologonan ta sugeri pa uza e tapabocanan KN95 door di e materialnan cu nan a wordo traha y paso nan ta esnan cu tin menos zona cu ta mishi cu e cuero. Si bo no tin e tipo aki, e ora miho uza e masker kirurgico clasico di cuatro capa. Na esunnan cu a traha nan propio tapaboca, ta recomendabel pa uza catuna of trata pa e tela ta mas natural posibel, pero si ta una tela cu e luz ta demasiado transparent, e ora no ta recomendabel pa nos proteccion.
Ki ta haci den caso cu e tapaboca ta provoca daño na e cuero? Cu daño of sin daño, e idea ta pa e cuero ta semper limpi ora ta uza e tapaboca, si tin makiyahe of e cuero tin mas vet cu normal, e ora tin e chens cu tin un blokeo di e poronan y ta genera algun tipo di problema manera acne, p’esey ta miho e ora pa evita uza makiyahe. Un otro tip ta pa na tur momento hidrata e cuero, ya sea cu e ta mixto, seco of vet, vooral despues di a laba e cara. Ora uza hidratante ta manera cu ta poniendo un escudo protector pa e tapaboca no rasca cu e cuero, esaki ta un forma di preveni iritacion of huiduitslag. Un punto importante ta pa uza un protector labial pasobra esaki por seca y split ora ta uza tapaboca hopi, ya cu tin un aumento den e temperatura cu ta genera humedad ora e awa di nos cuero ta evapora.


text:
Ora bo kana drenta serka nos, bo ta mira mesora e sala de ehersisio. E sala di ehersisio ta ekipá ku un oferta amplio di material pa ehersisio pa revalidashon, ehersisio pa kondishon i fortifikashon di múskulo.
Nos ta diferensiá for di otro skolnan deportivo pasobra nos ta ofresé guia fisioterapeutiko den nos sala di ehersisio. Personanan ku keho físiko por traha riba nan rekuperashon na un manera responsabel bou di guia di un fisioterapista. Tambe pa esnan ku ke keda den bon kondishon, e forma di guia akí ta duna ménos rísiko pa desaroyá daño físiko.
Tarifa:
- Abono mensual – 18 te 60 aña $40.00
- Abono mensual – 60+ $30.00
- Abono mensual – <18 $20.00
- Abono mensual – studiante $20.00
Aktividatnan
Nos instruktor di deporte ku hopi eksperensia Juanita ta ofresé spinning den eskala chikí i lèsnan di zumba. Ta hasi esaki na midí, di modo ku e lèsnan ta aksesibel pa tur hende.
Ademas nos ta ofresé Dru Yoga. Dru Yoga ta un forma suave di yoga den kua ta traha ku moveshonnan fluktante, hopi posishon diferente di yoga i un relahashon profundo na final. Tur esaki ta sostené pa un respirashon kontrolá. E forma di yoga akí tin prinsipalmente komo meta, pa salí for di bo moveshonnan, yega den bo silensio i bo sosiego. E ta aksesibel pa tur hende.
Finalmente nos ta haña ku moveshon den aire liber ta kontribuí na un kurpa den bon kondishon i salú. Ta p’esei nos ta organisá kada djasabra mainta un kaminata pa nos miembronan.


text:
Na Kòrsou tin diferente klup di sùrf. Lo bo haña mayoria na Playa Kanoa i na Sint Joris Baai. E kosta na nort di Kòrsou ta mas mihó pa sùrfista eksperensiá, paso einan e laman ta mas brutu.
E ola nan na Kòrsou no ta asina haltu manera esnan na Hawaii, pero bo por sùrf bon riba nan. Mayoria bes e ola nan ta 30 cm. Kòrsou ta e luga ideal pa ‘longboarders’, paso nan tin basta na ola nan ku no ta mas haltu ku 30 cm.
Na Playa Kanoa e bientu fuerte ta bin for di NW, N, NNO i e ola nan grandi for di NO en O. E momentu ideal pa sùrf akinan ta entre 11.00 - 15.00 or.
Temporada di sùrf
E miho temporada pa sùrf na Kòrsou ta di mei te ku dezèmber. Den e temporada aki e temporada di orkan ta kuminsa den laman Karibe i Kòrsou ta haña olanan di orkan. Kòrsou mes ta net for di e zona di orkan, pero bo por sinti algun efekto di orkan leu aya.
Lokalidat
Via di e map akibou lo bo haña e lokalidat nan pa sùrf.:
Playa Kanoa
Sint Joris Baai
Lès di sùrf
Bo ke sigui lès di gòlfsùrf òf bo ke hür un surfboards? E orei bishita e wèpsait !
Bo a bai gòlfsùrf na Kòrsou despues di a lesa e artikulo aki? Kompartí bo eksperensia ku nos!


text:
Siman a habri cu e informacion cu tabatin captura di boto cu droga, y esaki a wordo haci pa e barco Hulandes Zr.Ms. Friesland y Guardacosta di Caribe Hulandes, den bon colaboracion cu Cuerpo Policial Aruba.
E barco di marina Zr.Ms. Friesland recientemente a logra para un boto di piscado Venezolano sospechoso riba laman grandi. E contacto a keda descubri pa un avion di patruya di US Coast Guard. E boto tabata riba un ruta conoci pa contrabanda despues di cual e barco Friesland a keda dirigi pa controla e boto.
E Hulandesnan a baha nan Speedboat special FRISC, cu abordo tin un equipo combina di tripulantenan di e barco y US Coast Guard, e boto a keda persigui. Na yegada di e FRISC den cercania di e boto, a bin descubri cu e boto Venezolano a cuminsa zink. Riba esaki mesora a actua pa trece e pasaheronan a bordo di Friesland.
E tripulacion di Friesland a haci tur intento pa mantene e boto riba awa, pa asina por controla esaki riba contrabanda.
Di e forma ey, e barco Zr.Ms. Friesland a lastra e boto y a hib’e Aruba caminda a entrega esaki na Guardacosta su punto di sosten na Aruba, pa por haci mas investigacion.
Pa motibo cu e boto tabata parcialmente bao di awa, e ekipo di buceo di KPA a hisa e boto cu nan materialnan pa asina por a controla esaki. Durante e control riba e boto haci pa un ekipo di e punto di sosten di Guardacosta na Aruba, un gran cantidad di pakete cu probablemente droga aden a ser haya.
E seis personanan cu nacionalidad Venezolano, y e paketenan a keda entrega na e ‘Unit Georganiseerde Criminaliteit’ di Cuerpo Policial a mas investigacion den e caso aki.


text:
Guia
Den e promé siman bo por ta kansá i eksperensiá falta di rosea. Esaki ta normal despues ku bo a haña un operashon pa remplasá e klèp di bo kurason. Bo lo tin un sita pa kontrolá pa 4 pa 6 siman ku bo kardiólogo. Hopi bia nos ta saka un potrèt di bo kurason, pa asina nos por tin un mihó bista di e funshonamentu di e klèp di bo kurason.
Por ta asina ku nos ta registrá bo pa rehabilitashon di kurason. Si esaki ta e kaso bo lo haña mas informashon di esaki.
Ta importante pa bo tene bo mes na vários regla den e tempu benidero. Esaki ta nifiká ku bo mester presta atenshon na e siguiente puntonan:
- Tuma bo remedinan manera indiká pa e dòkter.
- Den e promé 4 simannan bo no por kore outo òf baiskel. Durante bo promé bishita di kòntròl na poli, bo kardiólogo lo evaluá si bo por partisipá den tráfiko atrobe.
- Den e promé siman bo no mester hasi niun ehersisio físiko pisá. No hisa kos pisá den e promé siman aki (no mas ku 5 kg)
- Mas o ménos 1 siman despues di bo estadia na hòspital, bo por sigui ku bo aktividatnan diario.
- Aktividat seksual no mester ta un problema despues di e operashon.
- No baña òf landa den e promé siman. Dor di esaki bo herida por bira moli i esaki ta oumentá e riesgo pa sangramentu. Bo por baña pa un tempu kòrtiku (máksimo 5 minüt).
- Si tin líkido ta sali for di bo heridanan di las, bo mester tapa esaki di nobo. Ta importante pa bo keda remplasá un ferbant ku a muha, pa asina redusí e riesgo pa un infekshon.
- No hunta krema òf puiru riba e heridanan si bo dòkter no a preskribí esaki. Tambe ta mihó pa no drumi den solo pa muchu largu pa un aña despues di bo operashon. Esaki no ta bon pa e proseso di sanamentu di bo herida.
- Kualkier blousá por move. E koló ta bira ménos i lo disparsé despues di mas o ménos 6 siman. Den sierto kaso bo por tin kosé den e las òf bou di bo pechu. E dòkter por kita esaki 10 dia despues di e operashon.
- Bo por drumi riba bo zei òf barika.
- Kòntròl na aeropuerto i den tienda no ta un problema. Bo por biaha solamente despues di konsultá bo kardiólogo durante e promé kòntròl.
Prosedura di djente òf médiko
- Semper indiká na bo dentista òf médiko ku bo a haña un implantashon di klèp aortika.
- Si bo ta haña un prosedura di djente òf médiko den futuro, ta importante pa bo haña antibiótika pa un tempu kòrtiku promé ku e prosedura aki.
- Un bon higiena oral i kòntròl na dentista tambe ta sumamente importante. Esaki ta pa prevení ku bakteria ta okashoná un infekshon den e klèp di kurason.
- Pa sierto prosedura, bo mester stòp temporalmente ku remedi pa hasi sanger delegá. Semper bo mester palabrá esaki ku bo kardiólogo.
Pas di identifikashon pa e prótesis di klèp di kurason
Algun tempu despues di e operashon bo ta risibí un asina yamá identifikashon pa e prótesis di klèp di kurason na kas. E pas aki ta indiká bo nòmber, fecha di nasementu, tipo di klèp di kurason, na unda a implantá e klèp di kurason i e fecha di e operashon. Semper tene e pas aki huntu ku bo. Den kaso di un emergensia, e pas aki ta importante pa trahadónan di emergensia.
Ki ora bo mester tuma kontakto ku nos?
- Por fabor tuma kontakto ku nos si bo ta eksperensiá keho manera:
* keintura riba 38.5 grado;
- si e herida na bo las ta kòrá, kayente, ta hasi doló, ta saka pus òf ta hinchá;
- si bo las kuminsá hasi doló òf si tin sangramentu;
- batimentu di kurason pa un periodo mas largu;
- faltamentu di rosea na momentu ku bo ta deskansá;
- mas líkido den pia; saka sleim hel/bèrdè ora bo tosa.
Durante e promé 10 dianan despues di hòspital bo por yama e klínika di kardiologia na poli durante oranan di ofisina na number di telefòn 745-0023 i despues di ora di ofisina por yama e unidat di kuido koronario na number di telefòn 745-0000 i puntra nan pa konektá bo.
Bo tin pregunta?
Si bo tin kualke pregunta òf problema despues di 10 dia, yama bo dòkter.
Den kasonan di emergensia, yama 912!


text:
ULTIMO ORA.
BONEIRU.
AKSIDENTE DI TRAFIKO KU MORTO.
PROME MORTO DEN TRAFIKO NA BONEIRU.
Den oranan di atardi a drenta un notifikashon di aksidente ku herido grave riba Kaya IR Statius van Eps. Kaminda un auto a perde kontrol dal den palu di lus i boltu. Ambulans a transporta 2 viktima pa hospital pa trato mediko. Mas lat a drenta notifikashon ku e viktima J.N.J di 23 aña di edat a fayese a konsekuensia di e aksidente. Departamento di trafiko ta investiga e kaso.
Forsa na e famianan den e momentu nan difisil aki ku perdida di nan ser keri.
FUENTE: KPCN/ LIVE FM.


text:
Gobierno di Aruba a prolonga e ciere di frontera entre Aruba y Venezuela, cu en todo caso 3 luna mas. Na e momento ey lo dicidi si lo sigui prolonga e ciere y cu cuanto tempo.
Na februari 2019, Venezuela a cera e frontera entre Venezuela, Aruba y Corsou. Dia 10 di mei 2019 Venezuela kier a habri frontera, pero cu Aruba so. Na e momento ey, Prome Minister Evelyn Wever-Croes a tuma e decision di cera e frontera entre Aruba y Venezuela. Inicialmente a cera e frontera cu un luna, y despues a prolonga e ciere cada bes cu dos of tres luna, pa asina sigui monitorea e situacion.
E ultimo prolongacion a vence dia 10 di maart, y Gobierno a prolonga esaki cu, en todo caso, 3 luna mas, pa asina sigui monitorea. Den e caso aki a tene cuenta tambe cu e riesgonan di e corona virus cu ta haci cu Gobierno mester ta mas cauteloso. Gobierno di Aruba mientras tanto ta atendiendo cu e retonan cu e crisis Venezuela ta trece cu n’e, retonan serio.
E siman aki a tuma luga un reunion na Corsou cu delegacion di Aruba, Boneiro, Corsou y Venezuela, riba peticion di Hulanda y Venezuela, pa mira si tin posibilidad pa habri e frontera. Aruba ta cauteloso den esaki, y lo kier mira prome cu Venezuela mes ta atende cu e crisis den nan pais.
Asilo
E procedura di asilo tambe ta un di e retonan, segun Premier Evelyn Wever-Croes, especialmente en bista di ultimo sucesonan di hendenan cu ta haci maluzo di e procedura di asilo. “Aki na Aruba nos ta respeta autoridad y nos no ta acepta cu ningun hende ta burla di autoridad. Aki na Aruba nos ta respeta derecho humano y nos no ta acepta cu ningun hende ta burla di e derecho di asilo. Esnan cu ta haci maluzo di e derecho di asilo, lo mester carga e consecuencia”, Premier Wever-Croes a duna di conoce.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Tienda di Educacion ta felicita tur nos muchanan ariba Dia Internacional di Derecho di Mucha. Dia 20 November 2022 ta conmemora cu 33 aña pasa, na 1989, Nacionnan Uni a firma e tratado di Derecho di Mucha. Derecho di Mucha ta resorta bou di Derecho Humano Universal.
Durante ful e siman aki Comision Vision Pedagogico di Aruba cu ta celebrando su 5 aniversario ta organisa diferente actividad en conexion cu e siman di lantamento di mucha. Tienda di Educacion cu ta forma parti di e comision lo tin un actividad awe diaranson 16 november di 5:00pm te cu 7:30 pm na Neptali Henriquez Park.
Everyday Sensoryplay hunto cu Fundacion Pa Nos Muchanan lo tene tayer interactivo cu lo trata e punto nr. 3 di Vision Pedagogico cual ta sea realistico y lo tin como tema Playful Parenting. Lo bay enfoca ariba e importancia di hunga y tambe kico ta realistico den e fase di desaroyo ora ta trata hungamento. Tur e actividadnan ta gratis y registracion no ta necesario.
Tienda di Educacion conhuntamente cu Comision Vision Pedagocico Aruba ta invita pueblo di Aruba pa asisti na tur e actividadnan rond nos isla durante henter e siman di lantamento di mucha.
Muchanan ta futuro di nos nacion. Ta nos deber pa proteha nos muchanan di tur peliger y tambe sigura nan un desaroyo sano. Na Aruba nos tin mas of menos 20% di nos poblacion di mas cu 112.000 habitante cu ta mucha nan di entre 0 – 18 aña. Aruba ta conta cu un comision cu ta salvaguardia e desaroyo positivo di nos muchanan cu ta e Opvoed Commisie cu ta consisti di varios NGO’s & tambe GO. Tin un Vision Pedagogico cu ta consisti di 6 punto basico den lantamento di mucha. Pues:
- Lanta bo yiu den un ambiente safe y amoroso
- Apoyo positivo, guia y pasa tempo hunto
- Sea realistico
- Disciplina positivo
- Cuida bo mes
- Busca sosten y ayudo
Mayor nan tin e obligacion y responsabilidad cu nan yui (nan) y mucha nan tin nan derecho nan. Pero no solamente derecho pero tambe responsabilidad nan. Tin varios nacion na mundo cu ta implementa diferente “responsabilidad” nan pa e mucha nan. Aki nan ta unda Unicef ta focus ariba nuebe responsabilidad universal cu ta spera di e mucha nan apart di nan derecho nan como mucha. Unicef a categorisa y inventarisa nuebe diferente responsabilidad cu nos kier comparti tambe cu comunidad Arubano.
Responsabilidad nan di mucha segun Unicef:
- Pa scucha di otro;
- Pa take care (cuida) di nan mes;
- Pa studia y respeta nan tutor (maestro);
- Pa mustra amor y compassion na otro;
- Pa ta e miho version di nan mes;
- Pa respeta religion y descendencia di otro nan;
- Pa mantene nan camber (shelter) limpi;
- Pa siña di nan fout nan;
- Pa no malgasta nada di cuminda.
E tratado di Derecho Di Mucha ta elabora ariba un total di 54 articulo y ta pone enfasis ariba e edad di 0 te 18 aña. E tratado ta focus ariba e derecho nan segun e 3 P-nan, pues:
- Provee necesidad nan basico manera cuminda, shelter y medicina entre otro;
- Protecion di cualkier peliger sea humano of di naturalesa;
- Participacion den un comunidad y derecho di un number propio, un fam y ricibi educacion.
Aruba ta conta cu su telefon pa hubentud cu ta 131, mucha nan y hoben nan por yama gratis y anonimo. Aruba ta conta tambe cu un Biblioteca pero tambe un Hungateca (speel-o-theek). Den e parti di educacion academico tin varios tipo di educacion accesibel pa e mucha nan. Tin varios service clubs cu ta focus ariba e desaroyo di nos muchanan cu diferente proyecto y tambe cu fondo nan disponibel. Y naturalmente pa mayor nan cu pregunta por Yama 161, Tienda di Educacion gratis y anonimo. Por tuma contacto tambe cu pregunta tocante desaroyo di muchanan cu Fundacion Pa Nos Muchanan na 5834247.
Muchanan merece nos amor, cariño y admiracion. Sin mucha nos no tin futuro. Ban nos tur yuda cuida nos muchanan. Yama 161 (anonimo) pa cualkier pregunta tocante lantamento di mucha y hoben. Tienda di Educacion t’ey pa duna conseho y guia.
Nos di Tienda di Educacion ta pone enfasis ariba educacion di un yiu. Un sonrisa den cara di nos yiu por haci milager. P’esey ta importante pa nos como mayor of educador trece alegria, aunke nos tin suficiente den nos mente, pa nos yiu (nan) tin un infancia y desaroyo sin mucho preocupacion. Nos ta sostene mayor, educador of cualkier persona cu tin e tarea pa lanta un mucha cu cualkier preocupacion of pregunta. Nos ta duna servicio telefonico via 161 di dialuna pa diabierna di 8am – 6pm.
Bienestar y siguridad di nos muchanan ta e responsabilidad di nos tur! Yama 161 pa cualkier pregunta tocante lantamento di mucha y hoben. Tienda di Educacion t’ey pa duna conseho y guia.
Cuida bo salud y alimenta bo mente cu positivismo! Ban lanta nos muchanan cu amor y compasion pa asina crea futuro generacion sano di bon boluntad.


text:
Pa aña 2021 pueblo por spera cu Alan Howell lo enfoca hopi mas riba pariba di brug, specialmente riba proyectonan cu ainda no a mira lus di dia. Parlamentario Howell ta compronde cu Covid a stroba hopi di e proyectonan, pero no por keda sin menciona varios di nan cu ta den pipeline pa wordo desaroya, manera ta e hotel na San Nicolas, renobacion na Baby Beach, Fast Ferry, refineria, entre otro. “Mi ta kere esakinan ta bon proyectonan cu si mira lus di dia nos lo mira un cambio economico, un desaroyo nobo pariba di brug. Falta algun luna mas pa e gobernacion aki termina y sigur sigur den e lunanan aki lo mi persisti y lo mi press pa zorg cu e proyectonan aki cuminsa y bira un realidad”, Alan Howell a declara. Pa tal motibo tambe, e parlamentario a entrega un carta pa invita tur minister di Gabinete Wever-Croes pa acudi Parlamento y den un reunion publico duna cuenta di cada un di nan cartera pa loke ta trata pariba di brug y San Nicolas en especial. Adicionalmente el a bisa cu el lo kier mira den e lunanan venidero cu DOW tin mas accion pariba di brug. Kier mira mas desaroyo pa loke ta trata e parti di infrastructura pariba di brug. Tambe Howell lo kier mira barionan cu ainda no a wordo asfalta pariba di brug, wordo concretisa. “Mi ta gracidi DOW si a tur e trabounan cu nan a bin ta haci durante e ultimo 3 añanan, asfaltando un cantidad di bario pariba di brug, pero tambe pabou di brug. Pero intencion ta pa mi pone un tiki presion pa barionan manera Sabana Basora, Rooi Koochi, Savaneta, barionan den San Nicolas, Brazil y otronan tambe hayanan asfalt”. Habitantenan di e barionan aki ta acerca Alan Howell cu e peticion aki y e ta kere cu mester por ta posibel cu prome cu e gobernacion aki termina, e personanan aki por mira cu nan bario tambe a haya asfalt, pasobra nan tambe merece. El a manda e peticionnan aki ya caba pa gobierno pa asina nan haci peticion na DOW pa cumpli cu e deseo di e habitantenan aki cu pa añanan no a mira asfalt den nan bario.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Politica
Parlamentario Alan Howell: Ta manda yama tur minister den Parlamento
16/01/202116/01/2021


text:
Riba djamars 11 di òktober alrededor di 8 or di anochi polis a risibí notifikashon ku un atrako a tuma lugá riba un ofisina di number situá na Kaya Nikiboko Suit. Dos hòmber ku kara tapá a bai ku e botin di dia.
Deskripshon di e sospechosonan ta lo siguiente:
Sospechoso 1: haltura entre 1.60 i 1.65 meter, postura fòrs, kueru koló kla, kabei kòrtiku i un tatuahe riba su man robes.
Sospechoso 2: haltura di mas ku 1.75 meter, postura delegá, hopi kabei krùl.
Servisio di reshèrshi ta investigando e atrako aki.
Fuente: Polis


text:
😡 Hopi “eksperto” lo rabia ku nos kontesta riba e pregunta aki. Pero tin sufisiente estudio pa komprobá ku e ta korekto.
Konstantemente nos ta haña e pregunta ku si suku ta daña bo te. E kontesta kòrtiku ta: Depende!
Ata 2 ehempel fasil.
1⃣. Si bo ta lanta mainta, dal un te pretu ku un tiki suku pa bo spièrta kuminsa ku bo dia, e no ta stroba ku nada. I riba dje, suku no ta kansela e benefisionan di Antioxidante i Theanine i otro komponentenan ku tin den bo te.
2⃣ Si prome ku bo bai drumi, bo ta bebe un te spesial pa relaha, (p.e chamomile) pa bo bai drumi, ta miho bo no hinka suku aden, paso bo no ta buskando mas energia awor aki, e ta stroba funshon di bo te.
➡Eseinan tabata djis 2 ehèmpel. Ta pa ilustrá ku tur kos ta depende, e funshon di bo te, i kuantu suku bo ke huza. I pa nos klientenan sa: un tiki suku no ta stroba benefisionan ku nos Hair tea tin pa bo kabèi. Pero pa nos Detox tea si nos ta rekomenda pa huza suku solamente si di bèrdat bo no por beb’e sin dje.
⚠ Tur hende, kòrda ku durante dia tin mas kos ku bo ta kome/bebe ku kisas tin suku aden, i e totalidat por bira dimas, fasil. Si bo por laga suku afó, hasi’é. Si bo mester di un tiki suku pa bo dal bo te, buska pa sa prome si e no ta stroba funshon di e te ku bo ke bebe.
Klik e boton di signup aki bou, pa risibi tips semanal serka nos via e-mail.


text:
ORANJESTAD: Dialuna atardi mandatario di Deporte a ricibi Seleccion di Aruba Triathlon cu a marca historia na Bermuda den e competencia di CARIFTA Triathlon, Aquathlon and Mixed Relay Championship 2022. Como muestra di aprecio y gradicimento pa nan excelente prestacion y logro e Dignatario a duna e tri-atletnan reconocemento den nomber di Gobierno di Aruba. E Seleccion a logra conkista e prome tres medayanan di oro den e competencia aki. Nunca antes Aruba a logra medaya di oro den CARIFTA Triathlon & Aquathlon. Rumannan Rebecca y Christiaan Jansen ta conkista medaya di oro den Triathlon y e otro medaya di oro a bay pa ekipo di Aruba cu a consisiti di triatletanan: Emma Gobert, Rebecca Jansen, Christiaan Jansen y Richard Sotelo. E hoben Jeon Fernandes a debuta den su prome competencia internacional y ta logra dos medaya: uno di plata y uno di brons den Aquathlon y Triathlon. E triatleta Emma Gobert cu tambe ta debuta internacionalmente y ta logra un medaya di Brons den Aquarhlon y ta termina na di cuater luga den e evento di Triathlon. Tri-atleta Christiaan Jansen tambe ta logra un medaya di brons den Aquathlon mientras cu su ruman Rebecca Jansen ta logra un cuater luga den Aquathlon. E atleta Richard Sotelo ta logra un top cuater den ambos competencia di Triathlon y Aquathlon. E tri-atleta Giovanna Wernet tambe a logra un cuater luga den Aquathlon y ta finalisa den top 7 den Triathlon. Por ultimo ekipo di Aruba a conkista tercer luga overall den e CARIFTA Triathlon y Aquathlon Championship 2022.
Concluyendo Minister Endy Croes ta felicita y gradici nos tri-atletanan pa nan excelente prestacion y mayornan pa sostene nan yiu den nan deporte. Danki pa pone Aruba su nomber briya den exterior! Pabien cu boso excelente prestacion y logro. Nos ta orguyoso di boso!


text:
Monumentonan na benta
Fundashon Kas Popular ta ofresé algun di su monumentonan den sentro di suidat na benta.
For di 1992 FKP a kumpra algun monumento ku e intenshon pa restaurá i renobá esakinan i kombertí nan den bibienda pa nos komunidat.
Nos mester bisa ku a logra di reskatá diferente di e edifisionan aki ku tabata den dekadensha, sin embargo pa diferente motibu no por a terminá ku restaurashon di tur.
E benta lo sosodé den forma di un subasta.
E intenshon ta pa kumpradonan serio duna un "bod" riba un of mas monumento, kuminsando for di un"bod" mínimo.
Último fecha di Subasta
Subasta ta sera dia 15 di Dezèmber 2022, 12’or di anochi.
Oportunidat di finansiamentu via MonumentenFonds Curaçao
Kumpradonan potensial por tuma kontakto ku MFC pa haña un indikashon global di eventual finansiamento i subsidio pa restaurashon.
Aki nos ta duna bo e number di kontakto i e link na e pagina di MonumentenFonds Curaçao(external link)
Kon ta partisipá?
- Pa bo hasi un "bòd" mester yena e formulario ku tin banda kada monumento i yena bo datonan personal.
- Mester subi un scan di bo sédula o si akaso ta trata di un kompania un scan di registro di KvK
- Un scan di un garantia di banko o instansha finansiero pa mininmo e montante di bo "bòd"
Si bo ke hasi un "bòd" riba mas ku un monumento mester yena un formulario pa kada un apart.
Oportunidat pa bishitá e Monumentonan
Promé ku bo hasi un "bòt" nos ke duna interesadonan un oportunidat pa bishita e Monumentonan i haña un bista personal di nan estado i nan lokalidat.
Pa traha un sita por yama o E-mail:
✆ | +5999 4326288 | 4326226 | 4326284
✉ | balie@fkp.cw
Anunsio di resultado di "bòd"
Na momentu ku bo hasi bo "bòd" esaki ta bai di forma elektróniko serka nos "Tim di Auditoria" kende lo habri e "bòtnan" riba 16 di dezèmber 2022
Despues di e fecha aki e tim lo manda pa kada partisipante e resultado di su "bòd" via Email.
Nos lo partisipá despues e resultado di e subasta sin menshon di nòmber di partisipante i ganadó.
Conscientiesteeg 71-73
Minimum bòt: Nafl. 100.000,-
Traha un sita pa bishitá Monumento: Sita
Hasi un bòt : BOD
Potrèt Conscientiesteeg 71-73
Conscientiesteeg 74
Minimum bod: Nafl. 64.000,-
Traha un sita pa bishitá Monumento: Sita
Hasi un bod: BOD
Potrèt Conscientiesteeg 74
Rifwaterstraat 14A
Minimum bod: Nafl. 148.000,-
Traha un sita pa bishitá Monumento: Sita
Hasi un bod: BOD
Potrèt Rifwaterstraat 14A
Schrijnwerkerstraat 6, 8 en 10
Minimum bod: Nafl. 196.000,-
Traha un sita pa bishitá Monumento: Sita
Hasi un bod: BOD
Potrèt Schrijnwerkerstraat 6-8-10
Curaçaostraat 23
Minimum bod: Nafl. 156.000,-
Traha un sita pa bishitá Monumento: Sita
Hasi un bod: BOD
Potrèt Curaçaostraat 23
Berg Altena 61
Minimum bod: Nafl. 380.000,-
Traha un sita pa bishitá Monumento: Sita
Hasi un bod: BOD


text:
PREPARÁ BO KAS PA TEMPORADA DI ORKAN
Nos a drenta e luna di yüni i manera ta konosí kaba e temporada di Orkan a kuminsá.
Temporada di Orkan ta for 1 di yüni te ku 30 di novèmber.
Esaki ta e periodo kaminda nos lo por eksperensiá áwaseru ku bientu fuerte.
Ta importante pa abo komo hürdó ta prepará pa despues bo no lamentá!
Foyeto :
Ta importante pa tur hürdó tene na kuenta ku si bo no mantené bo mes na e instrukshonnan di FKP, i si bo kas risibí daño durante di kualke eventualidat, tur gastu lo por ta pa bo persona.
INSTRUKSHON PA TUR HÜRDÓ
- Deshasí di tur vehíkulo (bieu) ku no ta kore i otro atefaktonan ku ta benta den kurá i besindario.
- Palunan grandi ku ta pegá ku dak di kas òf ta pegá ku waya di koriente ku ta forma un peliger mester kap e palu.
- Tene bo kachó den kurá di kas òf hink’e den su kouchi pa e kachó no ta riba kaya.
- Kurá di kas mester ta limpi sin niun sushedat òf artefaktonan lòs pa evitá peliger.
- Mèldu na FKP si bo dak ta lèk òf lòs.
- Sòru pa bentananan i porta ta será bon. Plak glas di bentana i porta ku teip.
- Baha e antène di televishon i warda esaki.
- Tene roinan banda di bo kas limpi.
- Warda tur dokumento di importansia na un manera ku nan ta keda seku.
- Keda den kas i no sali bai riba kaya durante òf despues di e mal tempu.
LOKUAL MESTER TIN DEN KAS
A: Un radio portable
B: Flèshlait òf lampi (LED / bateria)
C: Awa pa bebe (bòter, djùk, hèmber)
D: Aparato pa paga kandela
E: Selular kargá
F: Bateria (powerbank pa selular)
G: “E.H.B.O-kist”
H: Tapol
NUMBERNAN DEN KASO DI URGENSIA:
911 | Polis
911 | Brantwer
912 | Ambulans
913 | Wardakosta
432 | FKP (E number aki lo ser aktivá den kaso di kalamidat)
Puntonan di kontakto ku FKP
Adrès: Plaza Mundo Merced #3, Curaçao, Willemstad
Telefòn: +5999 432-6000
Whatsapp: +5999 432-6000
E-mail: info@fkp.cw
Website: www.fkp.cw
Bo no por plania un kalamidat, bo por prepará p’e si!
por haña mas informashon riba e pagina di Gobièrnu:


text:
Diasabra mainta 10.10 pa central di polis ta wordo notifica cu 1.5 miya nautico West di Malmok tin un boto cu problema cu motor y cu dos persona abordo. Mesora Polis Maritimo ta sali bay rescata dicho boto y a touw e trece tera.
Ta trata di e boto numera A745
bou di e nomber “Timothy”.
Kier a consientisa y recorda doñonan di boto cu e siguiente tips prome subi lama:
-Informa famia of un amistad/conocir unda bo lo bay y na cua area (posicion).
-Con largo ta keda riba lama (orario)
-Cabuya largo y anker
-Percura pa tin un GPS
-VHF Radio
-Celular Full Recarga
-Lifejacket
-Flair pa anochi (señal di luz)
-Suficiente awa
Y si haya problema riba lama por yama central di polis na 100.


text:
WILLEMSTAD – Informashon ku lo keda duná awe, ta e informashon ku por keda suministrá pa awor akí. Na momento ku por duna mas informashon lo hasi esaki, teniendo kuenta si, ku ta den sala di korte un kaso ta keda presentá i ta ei nan tur informashon den e kaso aki lo bira konosí.
Manera a keda trese dilanti na e rueda di prensa anterior, polis den e investigashon Magnus probablemente a logra resolvé tres otro kaso di asesinato. Awe nos por informá prensa ta kua e tres kaso nan aki tabata.
E promé kaso ta esun di desaparishon i asesinato di R. Martinez. Den e kaso ei tabatin 1 persona detené. R. Martinez ta un di esnan ku tabata keda sospecha di a kometé e asesinato riba defuntu sr. Helmin Wiels.
Kontinuando ku e investigashon den e kaso Magnus i den e 3 otro kaso nan ya menshoná, siman pasa djabièrnè outoridat nan a pasa over na detenshon di e persona di inisial nan E.R.K. nasé na Kòrsou di 36 aña di edat. E.R.K. ta keda sospecha di ta envolví den e kaso di asesinato di e víktima Concepcion ku a tuma lugá na luna di yanüari 2013 na Caracasbaai. Esaki ta e di dos kaso for di e tres nan ku nos a referí n’e biaha pasá.
Promé ku esaki E.R.K. tabata detené kaba, sospechá di ta envolví den e kaso di asesinato riba e víktima di fam Arnaud. Esaki ta un kaso ku a tuma lugá na luna di yüni 2012 na Sapaté. Dia 22 di mei 2013 E.R.K. a keda detené na aeropuerto na momento ku e la kaba di yega for di eksterior. Awe nos por konfirmá ku esaki ta e di tres kaso ku posiblemente a keda resolvé, miéntras tabata hasi e investigashon Magnus.
Awe den ora nan di mainta agente nan di Kuerpo Polisial di Kòrsou, agente nan di Recherche Samenwerkingsteam i agente nan di Douane di Kòrsou, bou guia di wes komisario i den presensia di miembro nan di Ministerio Públiko, a tene 5 entrada hudisial aki na Kòrsou. A tene entrada nan hudisial na Kaya Sakado, Cubaweg, Kaya Kitrin, Kaya Chikucha i Seru Loraweg. Na kaya Sakado outoridat nan a hasi un detenshon, Na Cubaweg tambe a detené 1 persona i na Kaya Chikucha a detené un di tres persona.
E persona nan ku a keda detené ta B.C.A.F. nasé na Kòrsou di 42 aña di edat, D.F.J.D. nasé na Kòrsou di 24 aña di edat, I J.D.C.B. nase na Hulanda di 28 aña di edat. Dos di e persona nan aki ta keda sospecha di ta direktamente envolví den e asesinato di sr. Wiels i e di tres lo ta esun ku direktamente tabata instruí e otro nan. Dos di e persona nan ku a keda detené awe ta keda sospecha tambe di asesinato òf envolvimentu den e asesinato di R. Martinez.
Na tur e sinku adrès nan ariba menshoná, a tene un búskeda (huiszoeking) i durante di e búskeda nan aki polis a haña i konfiská 3 arma di kandela, diferente telefòn, kòmpiuter i otro dokumento nan ku ta importante pa e investigashon.
E detenshon nan aki ta resultado di 4 luna intensivo di investigashon di parti di e team ‘Magnus’. Ku e tres detenshon nan aki outoridat nan a dal un paso grandi dilanti den e investigashon aki, sin embargo e investigashon no a kaba aki. E investigashon ta kontinuá pa asina yega tambe na esnan ku tabata e outor nan intelektual di e asesinato di sr. Helmin Wiels.
Esaki ta e informashon ku nos por suministrá na prensa i na komunidat pa awor aki. Na momentu ku por duna mas informashon, lo hasi esaki.


text:
Minister Rocco Tjon: DEN LUNA DI MEI LO INSTALA TRES GRUPO DI TRABOU PA ATENDE CU E TEMA DI SALUD MENTAL Y ADICCION
Minister Rocco Tjon:
DEN LUNA DI MEI LO INSTALA TRES GRUPO DI TRABOU PA ATENDE CU E TEMA DI SALUD MENTAL Y ADICCION
ORANJESTAD – Luna di mei ta luna di conscientisacion di salud mental, ya caba por a mira cu algun proyecto ta den pleno ehecucion pa anda cu e problematica aki a corto plaso. Sinembargo, manera ta conoci a presenta e plan nacional, e “meerjarenbeleidsplan”, pa loke ta atende cu e parti di salud mental a largo plaso. Pa esaki, a haya asistencia di Pan American Health Organization (PAHO) pa asina yega na un plan te cu 2030 di con pa atende cu e problematica en cuestion na un miho forma. Pa e motibo aki, e luna aki, lo instala tres grupo di trabou of tres ‘werkgroep’, cu lo bay atende cu e diferente tematicanan aki.
E prome werkgroep lo bay atende specificamente cu e parti di servicio, esaki ta ensera concretamente e “ketenbeschrijving”, e sociale kaart, e problematica di e wachtlijst, pero tambe e partinan legislativo. Esaki ta ensera, adaptacionnan di ley y lo bay atende specificamente cu e parti di maneho pa loke ta e “doorverwijzen”, “opvang” y e “plaatsingsproblematiek”. E di dos werkgroep lo bay atende cu e parti di health workforce y health information, pues lo atende specificamente cu e parti di opleidingen y trainingen. Banda di esaki lo atende e tematica di “bemoeizorg “, adictonan ambulante y prevencion y promocion, di cual FADA tambe lo tin un rol sumamente importante den dje. FADA a adapta nan businessmodel recientemente y a cuminsa bay scolnan proactivamente, pa no solamente, brinda informacion riba e parti di adiccion di alcohol y droga, pero tambe riba e parti di salud mental.
Por ultimo e di tres werkgroep cu ta bay wordo instala lo bay atende cu e parti di tecnologia medico y “health financing” cu ta un parti hopi importante tambe. Lo percura pa atende cu e sistema digital di clientenan medico, e compra di medicamentonan pa loke ta e parti di salud mental. Esaki ta un parti importante, principalmente ora ta considera e gastonan cu tin mara na esaki. Tambe lo evalua e manera di financia den su totalidad, pues e “financieringstelsel” pa loke ta e parti di GGZ y verslavingszorg. Esaki den e contexto di fundacionnan cu ta haya fondonan for di AZV pero tambe, fundacionnan cu ta haya subsidio di gobierno, pa e aspectonan aki por ta mucho mas eficiente y eficaz y di e forma ey por haci mas cu e recursonan cu nos tin actualmente. Segun minister Tjon, e tema di conscientisacion di salud mental tin tur atencion di Ministerio for di inicio caba, pero e luna aki specifico e tres proyectonan aki lo inicia tambe.


text:
Derecho Familiar
Derecho familiar gerenalmente ta trata asuntunan personal i impaktante. Pa bo emoshonan no dirigibo demasiado den tomo di desishonnan, ta miho pa bo buska asistencia huridiko di un abogado eksperensiá i ku ta dominá e materia. Triple A Attorneys tin eksperensia amplio den kasonan familiar.
Divorsio “den un Tiro”
Momentu ku bo a bisa otro “si”, bo a será un kontrato kompliká i bo a eksponé bo mes na leinan deskonosí tantu di presente komo di futuro. Den e romanse nunka bo a pensa riba e posibilidat ku e matrimonio por terminá pa medio di un divorsio. Un divorsio ta un di e eksperiensianan mas impaktante den bida. Bon konosementu i informashon obhetivo i aksesibel ta di sumo importansia p’abo den e kasonan aki. Si abo i bo esposo(a) a yega n’e desishon ku un divorsio ta e miho solushon pa boso dos, boso por separá tòg for di otro na un forma digno i sereno. Triple A Attorneys por asistí boso debidamente durante e proseso aki. Na e momentunan aki, partidonan por skohe den un proseso (mas) largu òf unu kòrtiku.Si partidonan sin embargo ta di akuerdo tokante e divorsio i e terminonan mará na esaki, e divorsio por wòrdu dekretá den un dia. E forma rápido di divorsio aki tambe sa wòrdu yama divorsio “den un Tiro”. E divorsio one shot tin algún benefisio i por wòrdu guiá dor di Triple A Attorneys.
Benefisionan di un divorsio “den un Tiro”.
- Bo ta aparese solamente un (1) biaha dilanti di hues;
- Tarifa abòu i fiho;
- Tur asuntunan di pertenensia reglá den un solo tiro;
- Akuerdonan enkuanto menornan di edat reglá den un solo biaha;
Prosedimentu di “Divorsio den Un Tiro”
Pa kuminsá e dos partidonan konserní mester ta di akuerdo ku otro riba tur e kondishonan di e divorsio. Por ehèmpel, boso konhuntamente por yega na un akuerdo tokante repartishon di e bienes konyugal, disidí riba e futuro di e kas matrimonial i/òf e aporte finansiero pa (kada) yiu(nan). Lo traha un sita ku bo pa un kombersashon personal ku un di e abogadonan di ofisina ” Triple A Attorneys “. Den e kaso aki ta di sumo importansha pa tanto abo komo bo espos (o) (a) ta presente na e sita personal.
Kiko Bo mester presentá kuné na e sita (òf kombersashon) personal
- un I.D. òf reibeweis bálido
- buki di kasamentu i/òf un kopia di e akta di matrimonio;
- akta di nasementu di boso yiu(nan) (den e kaso ku tin yiu)
Durante di e kombersashon personal lo repasá e konbenio preliminar di divorsio i lo diskutí su kontenido ampliamente. E konbenio di divorsio ta un konbenio, den kua ” Triple A Attorneys ” lo spesifiká akuerdonan ku a wòrdu yegá na dje i kondishonan di e divorsio ku a wòrdu stipulá. E konbenio aki por wòrdu ahustá na bo último deseonan i si tur dos partido konserní ta di akuerdo nan lo firm’ele. Además, henter e desaroyo di e proseso lo wòrdu spliká na plaka chikí.
Proseso Normal di Divorsio.
Tambe ta posibel ku abo ku bo espos (o) (a) no por a yega na un akuerdo tokante di e divorsio òf tokante di e kondishonan pa divorsio. Naturalmente, pa motibunan personal Bo ta duna e preferensia pa independientemente di Bo “espos (o) (a) kuminsá un proseso di divorsio. Triple A Attorneys por asistí Bo den e prosedura di divorsio aki tambe.


text:
Awe tardi autoridadnan di salud di nos pais a tuma decision pa cera consultorio di Dokternan di Cas, esta Dr. Boderie, Giel y Wever. Motibo ta cu un di e dokternan aki, specificamente dr. D. Giel, ta e di tres pashent di Aruba contagia cu Coronavirus. E hunto cu su pareha a pega cu e virus durante nan vakantie na New York. Pero, ta parce cu e Dokter a faya den cumpli cu protocolnan existente y awo a hinca su coleganan y tur e pashentnan di e consultorio den un inconveniencia masha grandi!
E dokter, a sabiendas cu su casa ta malo y despues a presenta sintoma di Coronavirus, a opta pa sigui traha normal sin problema. Su pareha a hasta hiba yiu scol! Su coleganan ta tum’e na malo pa no a sigui protocol y tuma medidanan di prevencion, a sabienda cu Bo casa tin sintoma di Coronavirus y bo sa cu boso a caba di bishita New York!
Awe tardi a cera e consultorio y a manda e dos demas Dokternan cas tambe bou cuarentena, mescos ta e demas personal administrativo di e consultorio. Tambe awo lo manda yama pashentnan cu a bay un bishita di Dokter e ultimo simannan aki pa haci test.
Di un banda ta bon cu ainda no tin Coronavirus na Aruba pasobra tur tres caso ta importa for di New York. Pero cu un Dokter di cas infecta, e chens cu e por a pasa e enfermedad na un of mas pashent di dje ta grandi. Esey e investigacion y testnan lo mester revela.
Ta bon pa señala cu e practica aki no por wordi mira como un “eror” of un simpel “fayo”. E tipo di asuntonan asina ta aparece den bos Codigo Penal y tin hasta castigo di prizon mara na e hecho aki. Tanto Dr. Giel como su pareha ta na cas den cuarentena.


text:
Pa departamento di Impuesto ta importante pa sigui amplia nan servicio online, hopi di nan formulario ta digital. Nan ahusta y bay mas lihe cu e manera digital pa motibo di pandemia, pa asina e proceso bay mas lihe y tin mas formulario posibel.
Director di Departamento di Impuesto, Luenne Gomez-Pieters ta elabora riba e app ‘Bo Impuesto’ cu contribuyente ta contento cu esey ta alivia e proceso pa entrega nan pago belasting.
Di e forma ey, comunidad por ta contento y satisfecho di mira unda nan placa ta bay. Locual si falta e formulario den papel. Nan no ta den portal di ‘Bo Impuesto’ pero e ta den e inversion 2022 cu lo por haya e fondo necesario pa cumpli cu trajecto.
Den futuro, e persona por wak su pago den sistema. Ta pidi pa pasenshi pa por caba cu e trajecto aki pa por mir’e den e portal. “Nos ta cla cu fondo pa otro aña ta den presupuesto y caba di digitalisa, lo por mira e declaracion di inkomstbelasting.
Pa locual ta trata nan departamento, a percura pa tur sala tin glas pa asina tur cos ta safe. Den poco tempo lo bin cu sistema di afspraak y bin cu funcionario di DIMP ‘face to face’. E experiencia te cu awo ta bon servicio y tin bon comunicacion cu e contribuyente.
Nan sa cu e retonan ta keda, y cu condicionnan di Hulanda tin cu traha pa crea un ‘win win situation’ pa e comerciante y e pagonan di belasting ‘keda sin paga no ta un opcion’. Tin e confiansa cu departamento di alivio fiscal. Ta un aña di recuperacion, y lo pasa e reforma hunto.


text:
Dialuna mainta e team di Minister Arends a bishita diferente saliña aki na Aruba. Ultimo dianan Aruba a wordo bendiciona cu hopi awacero cu a haci cu hopi di e saliñanan awo ta yen di awa. Sigur algo bunita pa observa paso awo cu tin awa, tin diferente parhanan ta pasa via Aruba bai Zuid of Noord y ta uza nos saliñanan como un “tussenstop” pa asina continua pa nan destinacion.
Aruba ta conta cu un total di cinco saliña cu ta wordo uza pa diferente parhanan cu ta bin temporalmente aki na Aruba. Esakinan ta Saliña Druif, Saliña Malmok, Saliña Serca, Saliña Palm Beach y Saliña Bubali.
Minister Arends hunto cu su team a cuminsa e recorido prome na Saliña Druif cu ta situa den Tiera del Sol. Un luga impresionante unda cu por nota con e biodiversidad ta prevaleciendo despues di hopi yobida pero tambe awo cu FPNA a pone e valve bek pa e awa di RZWI Bubali yega e saliña aki bek.
“Mi ta contento di por mira con e biodiversidad ta floreciendo bek,” Minister Arends a cuminsa ta bisa, “3 siman pasa FPNA a cuminsa manda e awa bek y hunto cu yobidanan cu Aruba a haya den e ultimo dianan ya caba por wak e impacto cu esaki tin aki na Saliña Druif”.
Minister Arends a enfatisa cu netamente pa esaki e ta para pa nos naturalesa pa asina por brinda naturalesa e espacio pa recupera y prospera. Alabes a menciona cu tin trabounan importante andando hunto cu FPNA pa cu nos saliñanan y tambe pa cu nos naturalesa en general.


text:
Pronóstiko di tempu pa Kòrsou i bisindario bálido te djadumingu atardi 6:00 o.l., 25 di yüni 2017.
Pronóstiko
Pronóstiko di tempu pa Kòrsou i bisindario bálido te djadumingu atardi 6:00 o.l., 25 di yüni 2017.
Kompilá: djasabra 24 di yüni 2017, 17:00 o.l. (21:00 UTC).
Tempu: Leve te parsialmente nublá i wer seku lo prevalesé.
Temperatura máksimo lo alkansá 32 ºC i temperatura mínimo 27 ºC.
Solo ta sali 06:13 i ta baha 19:03 o.l.
Bientu: For di direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, de bes en kuando te posiblemente fuerte den ráfaga; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, ekstenshon di un área di preshon haltu situá riba parti oriental di Laman Caribe lo sigui stroba desaroyo di nubianan signifikante riba nos region. Esaki ta pone ku un wer seku lo sigui dominá durante próksimo dianan.
Kondishon di laman: Generalmente moderá ku altura di olanan entre 1 i 2 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djaluna atardi: Generalmente, parsialmente nublá i no ta antisipá áwaseru signifikante.
Meteorólogo: Figueroa.
E próksimo boletin di tempu lo wòrdu publiká djasabra 05:00 o.l. (09:00 UTC).


text:
Ken ta para responsabel pa esnan ku ta muriendo i ta malu paso nan a bakuná obligatoriamente? Gobièrnu i tim di krísis stòp di hunga avestrus i karga boso responsabilidat
Ken ta para responsabel pa esnan ku ta muriendo i ta malu paso nan a bakuná obligatoriamente? Gobièrnu i tim di krísis stòp di hunga avestrus i karga boso responsabilidat
Kiko a para ku e moshon di TPK pa investigá?
Trabou pa Kòrsou TPK ta pidi gobièrnu di Kòrsou i tim di krísis pa stòp di hunga avestrus i karga nan responsabilidat. Tantu gobièrnu di Pisas i e gobièrnu di Ruggenaath a skohe konsientemente pa no buta kòntròl pa evitá ku algun doñonan di trabou ta obligá hende bakuná. Ambos minister presidente tabata hasi loke Hulanda i tim di krísis bisa nan i tabata ignorá tur ku tabata kontra bakunashon o obligá hende bakuná.
Tur dos minister presidente a faya ku e lei ku no por obligá hende bakuná. Na diferente okashon Trabou pa Kòrsou TPK a hala atenshon di ambos minister presidente o kòrda nan ku e bakuna no a haña aprobashon manera e kódigo di Neurenberg pero ku ta un aprobashon di emergensia e bakuna a haña. Niun di e 2 minister presidentenan aki no a informá pueblo di Kòrsou riba esaki. Awe mundialmente ta ampliamente konosí ku bou di esnan ku a bakuná hendenan ta hañando ataka di kurason i ataka selebral. TPK ke sa kiko minister presidente Sr. Pisas i tim di krísis ta bai hasi awor. Paso nan por skonde manera avestrus pero ki ora nan saka nan kabes for di e buraku, TPK lo mustra nan riba nan responsabilidat. TPK a logra pasa un moshon den parlamento pa minister di salubridat laga hasi un investigashon bou di dòkternan di kas, kuantu di esnan ku a bakuná a mèldu ku efektonan sekundario. TPK ke sa kiko a para di e investigashon ku e moshon aki a pidi.


text:
Aruba Hotel & Tourism Association a tuma nota di e anuncio cu tarifanan di awa y coriente na Aruba a hisa substancialmente pa henter comunidad. Considerando e realidad di inflacion cu nos tur ta experienciando caba como consecuencia di e problema global cu cadena di suministro y e prijs di petroleo, por spera cu e ahuste di tarifa di utilidad lo hisa costo di bida y costo di commercio ainda mas y hasi Aruba hopi mas caro pa un y tur. Si gobierno dicidi di introduci un tarifa halto di BTW cu un reforma fiscal na 2023, esey lo crea un tormenta perfecto pa nos isla cu lo multiplica e efecto negativo di e 3 factornan (inflacion global, tarifa di utilidad, y tarifa halto di BTW) riba nos economia y bida diario di nos residentenan.
AHATA ta di opinion cu pa motibo di e inflacion enorme den nos futuro sercano, ta prudente pa reevalua e tarifanan di BTW cu gobierno tabatin planea pa introduccion na 2023 y pone mas atencion riba corta gasto gubernamental pa evita di crea un situacion mas intolerabel pa Aruba.
Posted on Aug 03, 2022


text:
Awe marduga Aruba a wordo sorprendi cu un tempo di awa hopi pisa, cu a cuminsa rond di 4’or di mainta y por bisa cu algun interupcion te cu 10’or di mainta a yobe sumamente fuerte. Segun Prome Minister di Aruba, Mike Eman, un area grandi di nos isla a wordo cubri cu tur e awasero aki. Ta trata di un sistema di convergencia intertropical cu ta un sistema cu bo no por pronostica di un forma delanta manera ora cu tin tempestadnan tropical cu ta bin riba Aruba. E cantidad di awasero tabata remarcablemente halto. Tin midi te na e momentonan aki casi 70 milimeter di awa. Si pone den comparacion cu Matthew, cu tabata core banda di 40 milimeter, ta papiando di un cantidad hopi grandi di awa. Ta trahando for di sala di emergencia di Rampenbureau caminda cu a bin hunto un cantidad di departamento cu ta esencial pa duna asistencia na nos comunidad den momentonan asina. Naturalmente pa pronostica e tempo cu ta bay bin ainda y kico mas lo mester wordo haci.
Manera cu a wordo indica na prome minister, ta parce cu e pio a pasa y esey sigur ta un bendicion pasobra e cantidad di awa aki en berdad, manera cu a haci e recorido rond di Aruba, a haci hopi daño den un corto tempo.
Durante e conferencia di prensa cu a tuma luga den un forma extra ordinario, tabata tey presente representantenan di WEB, comandante di Brandweer hunto cu su staff. Tambe Departamento di Salud Publico tabata tey presente, Cuerpo Policial, por medio di alto comisario y su staff tabata tey presente. Sociale Zaken, sra. Hernandez, directora, tabata tey presente. Di parti di DOW, sr. Marlon Croes tabata tey y tambe Minister di Infrastructura tabata tey presente y naturalmente Rampenbureau, representa pa sr. Jaime Donata y su ekipo.
Prome minister a gradici tur esnan cu a mobilisa rapidamente pa awe por a bin hunto y cuminsa traha con pa asisti nos comunidad, tanto Cuerpo Policial como ambulance, como brandweer y tur e materialnan pisa cu tin cu uza pa asisti nos comunidad, ya ta eyfo trahando, pero na e mesun momento tambe ta trahando pa por inventarisa mas miho, kico ta e yudansanan adicional cu ta bay ta necesario den e siguiente oranan. Pesey e reunion aki tabata ta tambe, pa miho sincronisa e esfuersonan pa nos por asisti nos comunidad den e momentonan aki. Na momento cu e awasero a inicia for di 4’or di mainta te cu 10’or awe mainta, y tabata yobe sumamente duro, por bisa cu practicamente tur caminda na Aruba a sinti e consecuencianan di e awasero aki.
Tabata tin reportahe for di varios bario, caminda cu yamadanan tabata drenta na tanto brandweer, como tambe Cuerpo Policial, pero tambe tabata tin casonan no unicamente di inundacion pero tambe tabata tin un caso di lamper, caminda cu un persona na Coba Lodo, cierto momento a hay’e confronta cu un lamper cu a dal. Segun e reportahe no directamente riba e persona, sin cerca di e persona, cu e consecuencia cu el a perde tino un rato, pero a bin bek y no ta den un estado critico y por a wordo yuda. Logicamente esey ta duna indicacion con peligroso e situacion ta.
Otro areanan manera Madiki, Koningstraat, Brusca, cu tambe tabata tin hopi yamada. Cas Ariba, Coba Lodo mes, caminda cu tabata tin e incidente specifico. Palm Beach, hopi yamada di inundacion a drenta. Pos Chikito, Sabana Liber, Kamerling Onnestraat, Sero Patrishi,
Henter e area di Madiki, Rancho, Minister Sevinger y Minister Eman a pasa eynan, asistiendo famianan y por a nota cu un biaha mas e area di Madiki a haya hopi awa. Hopi yamada tambe a drenta Cuerpo Policial y otro instancianan di emergencia pa asisti e bario aki. Hasta un bario cu no semper ta esnan cu ta riba e lista prome cu ta duna indicacion di inundacion. E biaha aki tambe a haya señalnan di esey.
Rooinan completamente yen cu stroming grandi, damnan tambe. Un cantidad sumamente impresionante di awa y naturalmente ta yama bon bini, pero esaki a bin cu basta reto pa nos famianan.
Segun calculo y pronosticonan di Meteo, tin tipo di momentonan di awasero cu lo ta tiki mas dificil pa pronostica cu otro. Aparentemente esaki tabata uno cu ta cay den categoria di dificil pa por a anticipa riba dje.
Prome Minister a duna comunidad e siguransa cu tin full atencion di tur e organisacionnan pa e situacion cu tin. Tin ekiponan tambe cu ta bay saliendo di Sociale Zaken, hunto cu DOW y Polis y eventualmente ora cu tin mester di evacuacion, a haya tambe e aprobacion pa habri un shelter na Centro Deportivo Frans Figaroa y si ta bay tin necesidad pa hiba personanan eynan, lo bay tin diferente instancia cu lo yuda den esey. Ora cu Sociale Zaken presenta of miembronan di cuerpo policial, famianan cu tin necesidad pa busca un caminda mas seco pa drumi awe nochi, tin un espacio basta grandi cu acomodacion basta completo na Centro Deportivo Frans Figaroa pa por yuda nos hendenan. Cruz Cora tambe ta trahando di ora cu e prome awaseronan a cuminsa cay. A mobilisa henter e ekipo di Cruz Cora pa sostene nos comunidad den e oranan mas dificil aki. E esfuersonan lo keda, apesar cu si no lo tin awasero mes mas, pa inventarisa bon kico ta e daño cu a wordo haci, kendenan ainda mester di asistencia, pa asina laga ningun hende sin ayudo, sin asistencia. Pesey e organisacion aki ta pa nos tur por ta prepara cu tur e ekiponan, cu tur personal necesario pa duna comunidad e asistencia.
Prome Minister a enfatisa cu a wordo sorprendi pa henter e awasero aki. Tabata den preparacion pa awe ricibi Sinterklaas den un ambiente grandi cu tur e muchanan. Tabata den expectativa di esaki, pero e prome oranan di mainta a bay den un dialogo continuo cu e fundacion cu ta haci e preparacionnan pa Sinterklaas. Club Don Bosco ta esun cu lo wordo habri y e ora Frans Figaroa lo keda Standby. Importante pa toch hoben y muchanan ta keda pendiente. E fundacion a informa cu durante e dianan aki toch nan ta bay mira con nan por organisa momentonan cu nos hobennan por encontra cu Sinterklaas pa asina e ambiente ey tambe, specialmente riba dia di mucha, toch ta lamentabel cu e fiesta grandi aki no por a bay door, pero tin un reto grandi tambe pa atende cun’e, cual ta e inundacion den hopi cas, hopi bario y pesey tin e conferencia di prensa, pa hunto haci e trabao den un forma coordina y sincronisa cu tur e departamentonan.
Prome Minister a gradici tur e departamentonan cu hopi atencion y dedicacion, cu e trabaonan cu a haci den pasado pa sincronisa y pone prioridadnan, naturalmente ta haci’e un esfuerso cu por coordina mas rapido ora cu cada un cu tur e experiencia cu a acumula den otro momentonan, ta bin hunto, pa por reacciona rapido riba e necesidad cu tin den nos comunidad. Na comunidad, un disculpa pasobra ta naturalesa. Como Gobierno ta sinti responsabel. E rooinan ta yen, rioleringnan ta yena, tin inundacion y tur esaki ta crea un inconveniencia pa nos comunidad, pero ta spera den e siguiente oranan cu e lo bira menos y esnan cu tin mester di yudansa por conta riba esaki.
Te na e momentonan aki scol ta keda normal. E pronostico di meteo ta bisa cu no ta spera mucho mas awa. E parti pio a pase. Gobierno lo keda sigui e tempo cerca. Awor aki e tin basta rato cu el a stop di yobe pisa.


text:
Den febrüari último, Belastingdienst a kuminsá manda e invitashonnan pa
por hasi deklarashon. E aña aki, mester entregá e deklarashon di
Inkomstenbelasting pa mas tardá 16 di mei.
Por hasi e aangifte online via www.MijnCN.nl. Via e plataforma aki por
garantisá mihó seguridat i efisiensia di e servisionan online.
Hopi ta esnan ku a hasi nan deklarashon online aña pasá. Nos ta spera
ku esaki lo ta e kaso tambe e aña aki.
E bentaha di hasi deklarashon online ta ku esaki ta mas rápido i fásil.
I den mayoria kaso bo por mira inmediatamente kuantu sèn lo bo haña bèk
òf bo tin ku paga. Tambe, ta manda un konfirmashon mes ora (digital) na
momentu ku entregá e deklarashon. Bo por ‘log in’ na mijncn.nl/mijncn-
diensten/belastingdienst-caribisch-nederland . Si ainda bo no tin un kuenta,
bo por registrá na e lenk ariba menshoná.
Na momento di prosesá ta tene kuenta ku e tempu di entrega. Ta
posibel ku ta dura mas largu pa bo haña bo ‘aanslag’ den kaso ku ta
mas drùk, si e aangifte ta tuma mas tempu pa prosesá òf si e ta
generá pregunta. Si bo entrega bo aangifte promé ku 16 di mei, ta
prosesá esaki mas pronto posibel, pero pa mas tarda promé di
novèmber. Esaki ta nifiká ku si bo tin derecho riba sèn bèk, bo tin
chèns ku bo ‘aangifte’ ta keda den proseso te ku mas tarda promé di
novèmber. Despues di prosesá di bo aangifte bo ta haña bo sèn bèk
(sí bo tin derecho riba esaki). Nos ta pidi bo pa tene pasenshi i pa no
tuma kontakto ku Belastingdienst. Nos ta trahando duru pa prosesá
tur aangifte mas pronto posibel.
Den febrüari último, Belastingdienst a kuminsá manda e invitashonnan pa


text:
WILLEMSTAD- 4 di aprel 2016 – Ofisina di Turismo di Kòrsou (CTB) por medio di e komunikado aki kier informá lo siguiente. Despues ku CTB a tuma nota di informashon i potrètnan riba retnan sosial relashoná ku e manera ku a deshasí di algun karchi di embarkashon i desembarkashon (e asina yamá ED card) nos ta haña ku ta importante pa duna un splikashon di esaki. For di e ED cards, CTB ta kompilá diferente informashon pa asina analisá desaroyo di turismo. Ta trata aki di e karchinan ku turistanan ta yena na nan yegada aki na Kòrsou. Ta asina ku pa basta aña kaba CTB tin un kontrato ku e kompania Van Rumpt Recycling, kual ta sertifiká pa shred dokumento i datonan priva. Despues ku e karchinan keda prosesá na CTB, Van Rumpt Recycling ta kolekta e karchinan i ta shred i resiklá esakinan.
Pa loke ta trata e potrèt ku a keda publiká kaminda por mira algun ED cards den un kònteiner di shushi patras di e edifisio di CTB, mester bisa ku ta trata aki di karchinan ku den proseso di limpiamentu di e sitio di archivo di CTB lamentablemente esakinan a keda benta afó. Ta trata aki di karchinan di mas di 5 aña pasa ku pa un motibu òf otro no a bai pa keda di shred pero a keda atras den e sitio di archivo. E proseso normal ta ku tur karchi ta keda eliminá promé ku deshasí di esakinan. CTB ta lamentá ku e karchinan aki no a keda eliminá konforme e prosedura normal. Entretantu a tuma medidanan interno pa algu asin’aki no mester tuma lugá mas den futuro.


text:
Por a tuma nota cu diamars mainta clientenan di FAVI tabata canando riba Linear Park. Charlene Marchena, guia di actividad di FAVI ta menciona cu gymles ta parti di nan actividadnan semanal. Loke nan ta haci ta e parti di movecion cu e clientenan.
Un di e programanan cu nan tin ta cana riba Linear Park. Tin dia ta bay Jaburibari y otro biaha ta bay Green Corridor. Sinembargo e biaha aki FAVI kier a comunica cu pueblo algo tremendo. FAVI lo bay tin un caminata, e di 9 edicion di “Walk with a Vision”, cu nan ta haciendo y danki na e comunidad di Aruba semper tabata exitoso y unicamente ta birando mas exitoso.
E caminata aki lo tuma luga dia 29 di maart pa 5’or di atardi cuminsando na Brandweer na Camacuri, caminda cu ta habri e programa di e caminata cu un warmup zumba di Roseanne Ruiz. Despues ta start e caminata pa 5’or y mey di atardi. Esaki ta riba un diadomingo.
Registracion ta cuminsa pa 4’or di atardi y ticketnan ta obtenibel na FAVI.E aña aki a saca solamente 1100 ticket. Ora cu e caba, el a caba. No ta bay saca mas ticket. Si bo ta interesa pa bin cu bo compania, cu bo grupo di famia, cu bo grupo di deporte, cumpra bo ticketnan, pa asina boso ta sigur cu lo ta den e caminata di FAVI.
E aña aki lo bay tin tres premio pa e gruponan mas anima. Ta bay tin pa gruponan di empresa. Tambe lo tin premio pa e grupo mas anima di famia. Tambe ta bay tin premio pa e grupo deportivo, pa asina nan tambe participa pa e grupo mas anima y hiba e copa di eseynan cas.
FAVI tin un fun walk/run. Loke ta haci ta duna un medaya na e prome hende homber cu drenta, e prome hende muhe, prome teener, e prome mucha cu drenta y tambe prome cliente di FAVI cu yega final.E ticketnan ta obtenibel na FAVI cerca tur boluntario y clientenan di FAVI. Si bo conoce un cliente di FAVI facilmente bo por lag’e facilitabo e ticketnan aki y tambe cerca boluntarionan por haya ticket.
Ta djis pidi nan y nan lo percura bo haya bo ticket. Abo tambe por yega facil of yama na 5825222 pa asina bo por yama y reserva bo ticketnan y busca nan. Si bo no tin hende pa busca nan, FAVI mes por entrega nan cerca bo. Ticketnan ta na balor di 10 florin y asina bo lo ta contribuyendo na FAVI.Tambe danki na MetaCorp FAVI lo ta hayando 100 t-shirt pa e prome 100 hendenan cu registra riba e atardi aki.


text:
ORANJESTAD, ARUBA – 10 NOVEMBER 2022 – Na 2018, Naturalis Biodiversity Center a realisa e prome encuesta di sangura pa e Islanan Hulandes di Bou di Biento (Sint Maarten, Sint Eustatius y Saba) den casi 70 aña. Na november nan tin planea di ripiti e encuesta aki, e biaha aki pa e islanan di Aruba, Boneiro y Corsou. E ekipo lo consisti di cinco investigado y dos studiante di diferente instituto y universidad, y lo wordo ehecuta den colaboracion estrecho cu unidad local di control di vector di cada isla.
Ademas di ta un molester domestico, e sanguranan por plama un serie di patogeno cerca hende y bestia cu ta responsabel pa causa malesa manera dengue, chikungunya, malaria, Zika, keintura di Rift Valley and West Nile. Den e ultimo decada, Caribe a mira un serie di brote di malesa transmiti pa sangura, incluyendo e brote di chikungunya di 2014, e brote di Zika di 2016 y varios brote di dengue, e ultimo documenta na aña 2020.
Encuesta di sangura
Un estudio nobo, dirigi pa Naturalis Biodiversity Center di Leiden, Hulanda, lo evalua e biodiversidad actual di sangura na e islanan di Aruba, Boneiro y Corsou. E meta lo ta pa bishita cada isla durante 7 pa 10 dia, poniendo 10 pa 16 trampa pa inventarisa sangura adulto. Ademas nan lo tuma muestra di larva di lama di varios posibel criadero di sangura. E encuestanan aki lo tuma luga entre dia 13 di november y dia 6 di december, cuminsando na Aruba. E meta di e expedicion ta pa adkiri conocemento tocante e diversidad di sangura y establece herment di identificacion pa yuda e investigacion di salud publico na e islanan.
Implicacion pa salud humano
Hopi biaha, durante un brote, e unico manera pa frena un malesa di plama ta door di controla e poblacion specifico di sangura cu ta responsabel pa e plamamento. Por lo tanto, un maneho eficaz ta rekeri informacion actualisa tanto tocante e poblacion di sangura como tocante su distribucion na e islanan. A medida cu e condicionnan, debi na cambio climatico cu continua di cambia condicion ambiental, hunto cu un aumento den e poblacion humano di e islanan, nos por spera di mira cambio den otro poblacionnan ecologico (manera sangura) den futuro.
E expedicion aki ta parti di e Mobocon Program, cu ta enfoca riba desaroyo di capacidad pa control di malesa transmiti pa sangura na Boneiro, Sint Eustatius y Saba. E programa aki a cuminsa caba na aña 2017 y ta financia pa Ministerio Hulandes di Salud, Bienestar y Deporte.
###
Photo credit
Picture 1: The possible yield of one mosquito trap in 24 hours. Photo Sam Boerlijst, 2018.
Picture 2: Salt water rock pools can be natural breeding places for some mosquitoes. Photo: Jordy van der Beek.
Picture 3: Picture of a Haemagogus chrysochlorus mosquito. This mosquito is endemic to Aruba and Curaçao, which is the only place on earth where this species can be found. Picture Carel de Haseth taken at Pos Monton, Curaçao.


text:
KRALENDIJK – E kompania di limpiesa di Boneiru, Selibon NV, tambe ta sintiendo efekto debí na e situashon di coronavírùs. E kompania awor tin ménos entrada, entre otro debí ku hotèl i restorantnan a sera nan porta. Di mes nan no tin shushi i trùknan no mester pasa.
Direktor di Selibon Rudsel Leito, ta splika ku práktikamente tur restorant ta será. Esaki ta inserá ku nan no por duna servisio na un kuart di nan klientenan. Naturalmente nan lo sinti esaki den e di dos kuartal di aña.
Segun kalkulashon, Selibon lo bai tin un pèrdidá di mas ku 50 mil dòler. Nan no por apliká pa e sosten di emergensia di gobièrnu, pa motibu ku nan ta risibí tarea direktamente di gobièrnu, i outomatikamente mester ahustá nan servisio. Kaminda tin defisit, gobièrnu ta supsidiá e pèrdidá. Selibon tin 56 persona den servisio. E situashon aktual a pone ku Selibon a tèrminá akuerdo ku tur trahadó di ‘uitzendburo’.
”E situashon aktual ta pone ku tin di hasi un reorganisashon chikí. Lo adaptá sierto proyektonan na Landfill”, Rudsel Leito a bisa.